ЎзА - Бухорода Европа давлатлари ипакчилик саноат парки ташкил этилади\nБухорода Европа давлатлари ипакчилик саноат парки ташкил этилади\n07.02.2018 12:13 Чоп этиш версияси\nЖорий йилнинг 19 март куни Бухорода Италия ипак ассоциацияси билан ҳамкорликда халқаро анжуман ўтказилади. Унда Италия ипак ассоциацияси раҳбари Стефана Витали раҳбарлигида кўплаб тадбиркор, инвесторларлар, молиявий институтлар, OPEC, UNIDO, FAO вакиллари ҳам қатнашиши кутилмоқда. Бу ҳақда ЎзАга “Ўзбекипаксаноат” уюшмасидан хабар қилинди.\nСаноат паркини ташкил этиш жараёнида “Ўзбекипаксаноат” уюшмаси БМТнинг бир қатор ташкилотлари билан ҳамкорликда Ўзбекистонда тажриба лойиҳаларини амалга оширишни режалаштирмоқда. Улар келгусида Туркманистон, Тожикистон каби қўшни давлатларга ҳам тадбиқ этилади.\nТаъкидлаш жоизки, ҳозирга қадар соҳада Хитой, Вьетнам каби қирқдан ортиқ давлат вакиллари билан ҳамкорликда қўшма корхоналар ташкил этилган. Энди Италия, Франция, Германия каби давлатлар билан ҳамкорлик босқичи бошланади.\nЮртимиз азалдан ўзининг ипак маҳсулотлари билан дунё халқларига маълум ва машҳур бўлиб келган. Кўпгина тарихий манбаларда юртимиз ипакчилар, ҳунармандлар юрти сифатида таърифланади. Ўтган йили ЮНЕСКО ўзбек шойи матолари – атлас ва адрасни тайёрлашнинг қадимий технологиясини номоддий маданий меросни муҳофаза қилиш рўйхатига киритгани ҳам бежиз эмас, албатта.\nПрезидентимиз Шавкат Мирзиёев қишлоқ хўжалиги ходимлари куни муносабати билан бўлиб ўтган байрам тадбирида мамлакатимиз шароитида пиллачилик тармоғида 500 миллион доллар миқдорида экспорт қилиш имконияти борлиги ҳақида тўхталиб ўтган эди. Албатта, юртимизда бундай салоҳият мавжуд ва соҳада амалга оширилаётган ишлар кўлами ҳам кенг.\nЭслатиб ўтамиз, ўтган йилнинг декабрь ойида Австрия пойтахти Вена шаҳрида ўтказилган “Ўзбек-Европа Ипак” форумида Стефано Витали Италия-Ўзбекистон ўртасидаги иқтисодий муносабатлар ушбу соҳада ҳам ривожланиши учун товар рекламасининг роли беқиёс эканини алоҳида таъкидлаган эди.


АҚШ ҳукумат тизимларини Россия билан алоқадор хакерлик ҳужумларидан огоҳлантирди\nИчки хавфсизлик вазирлиги ҳамда Кибер ва инфратузилма хавфсизлиги агентлиги АҚШ ҳукумат тизимларига, шунингдек авиация соҳаси билан боғлиқ серверларга қилинган хакерлик ҳужумлари ҳақида огоҳлантирди, дейилади вазирлик ва агентликнинг қўшма баёнотида.\nАҚШ федерал агентликлари ҳеч бўлмаганда битта ҳужумда хакерлар гуруҳи пароллар, IT кўрсатмалари, сотиб олиш, сотиш тўғрисидаги ва бошқа маълумотларни қўлга киритганлиги ҳақида огоҳлантирди.\nМахфий хизматларнинг маълумотларига кўра, тармоқ хакерлари АҚШ президентлик сайловларидан бир неча кун олдин ёки дарҳол сайлов жараёнига аралашишга қаратилган.\nРоссиялик хакерлар рўйхатга олинган сайловчиларнинг ҳар қандай ҳисоблаши ёки маълумотларига бевосита таъсир кўрсатганлиги тўғрисида ҳеч қандай далил йўқ. Хакерлар «қўшимча чоралар кўрмасдан» компьютер тармоқларига киришган.\nҲак қилинганидан сўнг, хакерлар маҳаллий компьютер тармоқларидаги маълумотлардан фойдаланиб, веб-сайтларнинг нотўғри ишлашига олиб келиши ва оммавий бўлмаган маълумотларни чиқариши мумкин. Бу эса сайловчиларнинг сайлов натижаларининг шаффофлиги ва тўғрилигига шубҳа уйғотиши мумкин. Ушбу қадамлар Трампнинг фирибгарлик ҳақидаги даъволарини «тасдиқлаши» мумкин ва унинг рақиби Жо Байден фақат қалбакилаштирилган ёки фирибгар бўлган тақдирда ғалаба қозониши мумкин, дейди New York Times суҳбатдошлари.\nАмерика оммавий ахборот воситаларининг ёзишича, бу «хавфсизлик органларида» Энергетик айиқ «номи билан танилган Россия ҳукумати томонидан қўллаб-қувватланадиган хакерлар гуруҳи»дир.


22125 Ўқиш режими + -\nРасулуллоҳ солалллоҳу алайҳи васалламнинг\nАлҳамдулиллаҳи Роббил ъаламин! Вассолату вассаламу ъала ашрофил мурсалин!\nШайх Муҳаммад Содиқ Муҳаммад Юсуф раҳматуллоҳи алайҳи ҳазратлари ҳаётликларида баъзи яқинларимиз қабулларига бориб илм ўрганиш бўйича саволлар берганларида ҳазрат «Қайси китобларни ўқигансизлар?» деб сўраган эканлар. Улар «Тажвид китобини», дея жавоб қилибдилар. Шунда Шайх ҳазратлари «Яхши, ҳар куни бир порадан Қуръон ўқинглар. Бир ойда хатм бўлади. Барака бўлади ...» деб тавсия қилган эканлар.\nШайх ҳазратларининг бу тавсияларини камина ҳам бир неча бор эшитганман...\nҲақиқатда Расули акрам Муҳаммад мустафо солалллоҳу алайҳи васалламнинг суннатларига кўра юқоридаги тавсияга амал қилиш ҳар бир мўмин-мусулмон учун марғубдир. Аммо афсуски, бу суннатга ҳамма ҳам амал қилмай қўйди, десак хато бўлмайди. Хусусан, ўз атрофимдаги кишилар, ўзим билганлар...\nТаассуфки, ҳали-ҳамон, Қуръони Каримни тўлиқ ўқиб чиқиш – хатм қилиш у ёқда турсин, ҳар бир киши ўзи учун ўқишликда фарзи айн бўлган миқдордаги сураларни ҳам ўқий олмайдиганлар анчагина учрайди. Бундай бўлгандан кейин биз қандай қилиб бир ойда бир хатм қиладиган даражага эриша оламиз?!\nШу ўринда яна бир дўстимиз билан бўлиб ўтган воқеа ёдимга тушди. Дўстим жуфти ҳалол истаб бир қория қизга оғиз солибди. Шунда қориянинг амакиси дўстимни суҳбатга чақирибди ва унга «Сиз Қуръони Каримни бир марта бўлса ҳам, тўлиқ ўқиб чиққанмисиз?» дея савол берибди. Дўстим «Йўқ» деб жавоб қилибди. Ҳалиги киши «Мусулмонман бўлиб, Аллоҳ таолонинг Китобини бир марта бўлса ҳам ўқимаганман, дейишга уялмайсизми?!» дебди...\nҲа, бу аччиқ бўлса ҳам, ҳақиқат. Лекин нима қилиш керак?.. Алҳамдулиллаҳ, кўпчилик Қуръони Каримни тажвид ва махраж қоидаларига биоан ўқишни ўрганган, лекин Қуръони Каримни тўлиқ ўқишни билмайди. Ҳижжалаб бўлса ҳам ўқий деса, қийналади. Бу ҳолатда бир кунда бир пора ўқиш учун анчагина вақт керак. Шунинг учун кўпчилик бу суннатга амал қилолмай қолган... Баъзилар ҳар намоздан кейин Мусҳафдан 4 бет ўқилса, бир кунда бир пора бўлади, дейди. Аммо бу ҳам осон эмас...\nЮқоридаги фикрлар баъзиларнинг хаёлига келган бўлиши мумкин. Бу ҳам ҳақиқат, лекин шу тўсиқни енгиб ўтишга ҳаракат қилсак, Расулуллоҳ солалллоҳу алайҳи васалламнинг бу гўзал суннатларини ҳаётга тадбиқ қилишимиз осон бўлади. Тўсиқни енгиш эса Қуръони Каримни тўлиқ ёдлаш билан ёки Мусҳафга қараб бемалол ўқий оладиган бўлишни ўрганиш билан бўлади. Биринчиси, яъни Қуръони Каримни тўлиқ ёд олиш – оддий халқ учун бир оз машаққатли иш. Бунга ҳамма ҳам қодир бўлавермайди. Шунинг учун ҳам бу амал фарзи кифоядир.\nМусҳафга қараган ҳолда бемалол ўқишни ўрганиш эса жуда осон бўлмаса ҳам, ёд олишга нисбатан анча осон. Бунинг учун битта устоз тутиб, ҳар куни ярим бет, бир бет ёки ундан зиёдроқ – қодир бўлганча ўрганиб, устоз ёрдамида буни амалга ошириш мумкин. Шунда бир оз вақт нафс машаққат чекса ҳам, ниҳоятда фазилатли ютуққа эришиш мумкин.\nУнутмайликки, Қуръони Каримнинг битта ҳарфини ўқиган кишига ўнта савоб берилади, хатми Қуръондан сўнг дуолар ижобат бўлади. Яна Аллоҳнинг фазли ила икки дунёда кўплаб манфаатлар бўлади. Юқорида Шайх Муҳаммад Содиқ Муҳаммад Юсуф ҳазратларининг сўзлари келтирилди – барака бўлади!\nЯнги Ҳижрий санани байрам қилиш бидъатми?\nБарча халқларда қадимда ўтган улуғ кишиларни, машҳур кунларни, воқеаларни ёки бошқа муносабатларни эслаш, қадрлаш учун байрам қилиш, бу байрамларда давоми...\n09:54 / 02.01.2017 1076\n«Эрурсиз барча оламларга раҳмат, ё Расулуллоҳ!» танловининг 2-йўналишига оид 4-мақола\nМен нега севаман Расулуллоҳни Ассалому алайкум ё Расулуллоҳ Сизни севишимнинг беҳисоб сабабларидан атиги ўнтасини баён қиламан Роббим сизни севгани учун давоми...\n03:32 / 11.12.2017 592\nДарс бошланишида ота бир журнал ўқиётган эди. Фотима Қўлингиздаги эътибор билан ўқиётганингиз нима, отажон Ота Бу, Фотима «Тавҳид» журнали бўлиб, тавҳидни давоми...\n21:17 / 25.12.2016 1454\nИбн Аббос розияллоҳу анҳудан ривоят қилинади «Набий соллаллоҳу алайҳи васалламнинг орқаларида, уловларида эдим, У Зот«Эй бола, албатта, мен сенга бир калималарни давоми...\n08:32 / 09.12.2016 1202\n12:36 / 12 август 811


Ўзбекистон ЯИМнинг шаклланишига энг катта ҳисса қўшган вилоятлар маълум бўлди\n09:34 / 28.10.2019\nРеспублика бўйича ЯИМнинг шаклланишида Тошкент шаҳри 14,0 фоиз улуш билан энг катта ҳисса қўшди. Тошкент вилояти 10,1 фоиз ва Самарқанд вилояти 7,6 фоиз кўрсаткич билан кейинги ўринларни эгаллаб турибди.\nДавстатқўм хабарига кўра, республика ЯИМни шакллантиришда энг кам улуш Сирдарё (2,1 фоиз), Жиззах (2,9 фоиз), Хоразм вилоятларига (3,7 фоиз) ҳамда Қорақалпоғистон Республикасига (3,5 фоиз) тўғри келмоқда.\n2019 йил январь–сентябрь ойлари якунлари бўйича Тошкент шаҳри (8,2 фоиз), Тошкент (7,3), Наманган (7,2 фоиз), Андижон (6,9 фоиз), Хоразм (6,6 фоиз) ва Фарғона (6,1 фоиз) вилоятларида юқори ўсиш суръатлари қайд этилди. Республика даражасига (5,7 фоиз) нисбатан паст ўсиш суръатлари Қашқадарё (2,8 фоиз), Сирдарё (3,8 фоиз) ва Навоий (4,0 фоиз) вилоятларида кузатилди.\n2019 йил январь–сентябрь ойларида кичик бизнеснинг республика ялпи ички маҳсулотидаги улуши 57,2 фоизни ташкил этди. Ҳудудларда кичик бизнеснинг энг катта улуши Жиззах (ҳудудда яратилган ялпи қўшилган қиймат умумий ҳажмининг 83,1 фоизи), Сурхондарё (79,8 фоиз) ва Наманган (79,3 фоиз) вилоятларида кузатилди. Кичик бизнеснинг энг кам улуши Навоий вилояти (31,3 фоиз), Қорақалпоғистон Республикаси (53,4 фоиз) ва Тошкент вилоятида (53,6 фоиз) қайд этилди.\n12:06 / 26.02.2020\nРеспублика бўйича чакана савдо товар айланмаси 12,5 трлн сўмни ташкил этди\nЎзбекистон электр энергияси ишлаб чиқаришни 1,2 фоизга оширди


Самарқанд шаҳридаги кўчалардан бирига нега ибн Xалдун номи берилган? - zarnews.uz\nСамарқанд шаҳридаги кўчалардан бирига нега ибн Xалдун номи берилган?\nВалиуддин Абу Зайд Абдураҳмон ибн Муҳаммад Xалдун – машҳур мағриблик (Тунис) моликия қозиси, файласуф ва муарриx, Турон султони Амир Темурнинг узугига “Куч - адолатда” сўзлари ўйиб ёзилганини ўз кўзи билан кўрган Миср элчиси бўлган. Шу билан бирга Амир Темурда ўзининг зукколиги ва ҳозиржавоблиги билан ижобий муносабат ўйғота олган олимдир.\nИбн Xалдун Амир Темур билан учрашиш олдидан китоб бозорига бориб, бир дона Мушафи шариф билан машҳур шоир Бусирийнинг расулуллоҳ васфида битилган “Ал-Бурда” қасидасини xарид қилиб, бир кишилик чиройли жойнамоз сотиб олди. Миср қандолатларидан саралаб тўрт қутичани тўлдирди. Барини бир гулдон қопчага солди. Бурнус, деган нозик ҳошияли чўзинчоқ бош кийим устидан енгил қора салла ўради, зариф бир суратда Қасри Аблаққа, Амир Темур ҳузурига жўнади.\nИбн Xалдун каттагина нақшин деворли ички xонага кирди. Амир Темур заррин тўшакда чап тирсагига суяниб ёнбошлаб ўтирарди. Султонларга xос хашаматли кийим ҳам киймаган, оддий оқ авра чопонда, дабдаба-ю асасадан нишон ҳам йўқ. Олдидаги каттагина дастурxон ноз-неъматлар билан тўла.\n- Ассалому алайкум, Амир Темур Кўрагон жаноби олийлари!\nАмир Темур бошини кўтарди-да, алик олгач, қўлини узатди. Ибн Xалдун бошини эгганча Соҳибқирон қўлини ўпди ва дастурxоннинг нариги четига чўк тушди.\nИбн Xалдун эшик ёнидаги мулозимдан совғаларни олиб ийманиброқ Соҳибқиронга юзланди.\n- Амир Соҳибқирон ҳазратлари! Арзимасгина ҳадялардур. Кўп ўрнида кўрадилар…\nИбн Xалдун қопчиқни очиб, ичидан бир китоб олди. Мушафи шарифни кўрган Амир Темур дарҳол ўрнидан турди, уч бор ўпиб қошларига суртаркан:\n- Аллоҳнинг каломи! - деди аллақандай таважжуҳда.\nЮз йил аввал яшаган мисрлик булбулигўё шоир Муҳаммад ибн Саид ал - Бусирий қасидасини ўқиган бемор кишилар шифо топган, шайтон васвасаларидан фориғ бўлган.\nБош томонига меҳроб шакли тикилган чиройли жойнамозни бергач, қандолатларга навбат етди. У одоб мақомини тутиб, қутичалардаги ширинликлардан даставвал ўзи жиндай-жиндай ушатиб оғзига солди, кейин Соҳибқиронга узатди.\nШу он Амир Темурнинг хаёлидан “Мушафи шарифни тавоф этиб, саждага бош қўйсанг, ҳаётинг ширинлик билан ўтадур”, деган сўзлар ўтди, моликия қозисининг фаҳму фаросатига, зукколигига қойил қолди.\nАмир Темур кутилмаганда алломанинг салласига диққат қилди.\n- Нима учун қора салла ўрадилар? Бунда қандай ҳикмат бор? - сўради у.\n- Нафсимизни ўлдириб, ўшанга мотам тутмоқдаман, - деди Ибн Xалдун.\nАмир Темур сўради:\n- Нафснинг қиймати қандоқ экан? Асли ўлдириладиганми ёки ўлдирилмайдиганми? Ўлдирилмайдиган эрса, нечун ўлдирадилар? Ўлдириладиган бўлса, унга мотам не ҳожат?\nИбн Xалдун ўз жавобида зиддиятга йўл қўйганини сезди, дарҳол мантиқли саволга жавоб топишга уринди:\n- Бандасининг умри мотам тутмоқдан иборатдур, мавлоно Амир жаноблари. Ҳар куни кечаги ўтган, ортга қайтмас кунимизга мотам тутмай иложимиз қанча?\nФавқулодда тилига келган бу жўяли жавобдан алломанинг ўзи ҳам ҳайрон қолди. Соҳибқирон ўйга чўмганча, унга тикилди, кейин қаноатланди.\nИбн Xалдуннинг ҳар бир ҳаракати Турон султони Амир Темурни ҳайратга солди ва Миср элчисига нисбатан ижобий фикр уйғота олди. Самарқанд шаҳридаги кўчалардан бирига файласуф ибн Xалдун номининг берилиши ҳам бежиз эмас.\nвилоят Ўлкашунослик музейи xодими.


Мобиль алоқа хизматини кўрсатиш қоидалари янгиланади – Газета.uz\nМобиль алоқа хизматини кўрсатиш қоидалари янгиланади\nМобиль алоқа хизматини кўрсатиш қоидаларининг янги таҳрири лойиҳаси муҳокама қилинмоқда.\n11 июл 2016, 10:42 Технологиялар\nЎзбекистон Ахборот технологиялари ва коммуникацияларни ривожлантириш вазирлиги Мобиль алоқа хизматларини кўрсатиш қоидаларининг янги таҳрири лойиҳасини муҳокама учун эълон қилди. Амалдаги қоидалар 2009 йилда кучга кирган эди.\nҲужжатдаги асосий ўзгаришлардан бири алоҳида параграфнинг қўшилиши бўлиб, унда бир ёки бир неча операторларга хизмат қилувчи дилерларнинг ҳуқуқ ва мажбуриятлари келтириб ўтилган.\n«Газета.uz» 4 419\nБМТ бош котиби: Кўплаб аёллар коронавирус сабабли уйда зўравонликка дуч келишмоқда


Алишер Усмонов Россиянинг энг бой одамлари...\n18.04.2019 14:29 0 943\nForbes журнали Россиянинг энг бой одамлари рейтингини эълон қилди. Унга кўра «Сибур» ва «Новатэк»нинг йирик акционери Леонид Михелсон 24 миллиард доллар билан биринчи ўринда бормоқда. Иккинчи ўринни эса 21,3 миллиард доллар билан НЛМК директорлар кенгаши раиси Владимир Лисин эгаллаган.\nУчинчи ўринда «Лукойл» президенти Вагит Алекперов бораётган бўлса (20,7 миллиард доллар), «Северстали» директорлар кенгаши раиси Алексей Мордашов (20,5 миллиард доллар) ва «Сибур» ҳамда «Новатэк» директорлар кенгаши аъзоси Генаддий Тимченко ундан кейинги ўринларни эгаллаган.\nКелиб чиқиши ўзбекистонлик бўлган Алишер Усмонов ушбу рўйхатда тўққизинчи ўринни эгаллади. USM Holdings компанияси асосчисининг бойлиги 12,6 миллиард долларга баҳоланган.\nРоссия Алишер Усмонов\nХориж бугун, 16:17\nЖамият бугун, 11:19\nЖамият 27/01, 18:13


Жумладан, Наманган давлат университетининг 200 нафар талабаси ўқув даргоҳининг баскетбол ва бадиий гимнастика залларини таъмирлаш, вилоят марказидаги мусиқали фаввора қурилишида бинокорларга яқиндан ёрдам беришаяпти. Наманган муҳандислик-педагогика институтида 150 нафар ёшни бирлаштирган гуруҳ Тўрақўрғон туманининг Елхон маҳалласида намунавий лойиҳа асосида барпо этилаётган тураржойлар, муҳандислик-технология институтининг 60 нафар талабаси эса Наманган шаҳрининг Ибрат кўчасида тикланаётган коттежлар қурилишида фаоллик кўрсатмоқда.\n— Жойларда “Бунёдкор” ёшлар меҳнат ҳаракати ишини мувофиқлаштириш штаблари тузилган, — дейди “Камолот” ЁИҲ вилоят кенгаши бўлим мудири Элмурод Рўзибоев. — Улар меҳнат объектлари ва иш ўринларини аниқлаш, қурувчилар сафида ишлаётган ёшларга шарт-шароит яратиб бериш масалалари билан шуғулланади. Бундан ташқари, “Бунёдкор”чиларни рағбатлантириш мақсадида “Энг яхши меҳнат жамоаси”, “Меҳнат жамоасининг энг фаол аъзоси” каби номинациялар бўйича танловлар ўтказишни кўзда тутганмиз.\nЮқорида таъкидлаганимиздек, бу хайрли ишга маҳалла фуқаролар йиғинларида вақтинча ишсиз юрган ёшлар ҳам жалб этилди. Масалан, Наманган туманида вақтинча иш билан банд бўлмаган 40 нафар йигитни бирлаштирган “Бунёдкор” меҳнат ҳаракати гуруҳи педагогика коллежида амалга оширилаётган қурилиш ва таъмирлаш юмушларида фаол қатнашмоқда.\nМазкур рукндаги бошқа мақолалар: « Ҳунар — болалар нигоҳида\tНодавлат нотижорат ташкилотларининг ижтимоий лойиҳалари қўллаб-қувватланди »


Шундай вазиятни тасаввур қилайлик: кимдир янги телефон сотиб олди ва 2 кундан кейин уни ерга тушириб юборди. Телефон ишламаяпти. Бу киши сотувчининг олдига бориб, пулларини қайтаришни ёки бошқа янгисига алмаштириб беришни талаб қилади.\nЯна бир вазият: бир қиз мунтазам равишда дўкондан кийим сотиб олиб кейин эса уни алмаштираверади, маълум вақт мобайнида кийимнинг этикеткасини олиб ташламаган ҳолда кийиб юради ва сўнгра дўконга келиб кийимни қайтариб олишларини талаб қилади.\nЭҳтимол, 1992 йилда бир аёл «Макдональдс» компаниясини судга берганлигини эшитган бўлсангиз керак. Харидор ушбу тармоқнинг ресторанларидан бирида устига қайноқ қаҳвани тўкиб юборган ва 2,9 млн АҚШ доллари миқдорида компенсация ундиришга муваффақ бўлган.\nШунга қарамай, бу ҳолатларнинг барчаси етказилган зарар учун компенсация олишга эмас, балки «жабрдийдалар» пул ишлаб олмоқчи бўлганликларига яққол мисол бўла олади. Бу айрим ноинсоф харидорларда кузатиладиган истеъмолчилик экстремизми ёки истеъмолчи тажовузкорлиги (мазкур тушунчалар одатда синоним сифатида ишлатилади) концепциясининг намоён бўлишидир. Умуман олганда, истеъмолчининг тажовузкорлиги – бу компания сиёсатига ёки соғлом фикрлашга қарама-қарши ҳолда мижозларга ўзи истагандек бўлишига ёрдам берадиган бир ўйиндир.\nҒарбда бундай амалиёт табиий ҳолат саналади ва ҳар қандай компания учун хосдир. Бундай ҳолатга қарши курашиш мақсадида кўпгина ишлаб чиқарувчи компаниялар ва чакана савдо тармоқлари харидорга маҳсулот ҳақидаги қуйидаги: қайноқ қаҳва солинган стаканга «Эҳтиёт бўлинг, қайноқ», микротўлқинли печнинг йўриқномасида «Ҳайвонларни қуритманг», машина мойи солинган канистрда «Ичиш мумкин эмас» маълумотларни киритган ҳолда тўлақонли тарзда етказишга ҳаракат қилмоқдалар.\n«Мижоз ҳар доим ҳақ» деган нақл кишиларни қатъиятликка ўргатди. Афсуски, айрим истеъмолчилар баъзида ўз фойдаларини кўзлаб ҳуқуқларини суиистеъмол қиладилар. Масалан, одамлар салбий фикр билдириш, айниқса ижтимоий тармоқларда салбий шарҳлар қолдириш билан мўъжиза яратиш мумкинлигини билиб олдилар ва ҳеч бир иккиланишсиз бундан фойдаланмоқдалар. Кўпинча истеъмолчи ноҳақли эканлигини ўзи ҳам англаб етмайди. Бироқ бизнес, айниқса кичик ва ўрта бизнесда истеъмолчилар ўз ҳуқуқларини суиистеъмол қилаётган ҳолатлар кўпайиб бормоқда. Кичик корхоналарда Интернет тармоғида ўз қарашларини исботлаш имконияти бўлмаслиги мумкин. Яхши нуфузга эгалик бу улкан рақобатчилик устуворлиги ҳисобланади ва ҳеч ким буни шундоқ қўлдан чиқариб юборишни хоҳламайди.\nАлбатта, «Мижоз ҳар доир ҳақ» деган қоиданинг ижобий томонлари ҳам бор. Компаниялар харидорларни хурсанд қилиш мақсадида мижозларга хизмат кўрсатишнинг янада ажойиб ва ғамхўрона усулини қабул қилдилар. Бундан биз истеъмолчилар ютуқда бўламиз. Яна бир яхши ўзгариш – истеъмолчиларнинг ҳуқуқлари ҳақидаги билимларнинг умумий даражада оширилиши.\nЛекин барибир, ноинсоф истеъмолчилардан қандай ҳимояланиш мумкин? Компаниялар учун бундай ҳаракатларнинг қуйидаги рўйхатини таклиф этиш мумкин:\n1) совуққон бўлиш ва вазиятни икир-чикиригача ўрганиш лозим.\n2) харидорнинг ноқонуний талабини дарҳол қондирмаслик лозим. Кўпгина машҳур компаниялар ўз нуфузини йўқотмаслик мақсадида, ҳатто муаммони нимада эканлигини ва унинг сабабларини аниқламасдан туриб, низони тез ва шов-шувсиз ҳал этишни афзал биладилар. Бу ҳолат эса ноинсоф харидорни келгусида ҳам шундай хатти-ҳаракатлар содир этишга ва ўз талаблари ҳажмини оширишга ундайди;\n3) албатта харидорларга товарларингиз ва хизматларингиз ҳақида исталган маълумотлардан фойдаланиш имкониятини тақдим этинг;\n4) ҳар доир хушмуомала бўлинг. Истеъмолчининг тажовузкорлиги билан тўқнаш келган бўлсангиз, ўзингизни босиб олинг ва ҳатто сиз 100% ҳақ эканлигингизга ишончингиз комил бўлганда ҳам қўпол жавоб қайтарманг;\n5) ходимлар билан тренинг ва семинарлар ўтказиш лозим, бунда уларни мижозларнинг ҳар қандай талабларига мувофиқ ҳолда жавоб қайтаришни ўргатиш лозим. Шунингдек корхонада ходимларнинг тегишли хатти-ҳаракатлари бўйича махсус ҳужжатлар ва йўриқномалар ишлаб чиқилган ва жорий этилган бўлиши лозим;\n6) тадбиркор мижоз билан низо юзага келган ҳар қандай ҳолатга ҳам истеъмолчи билан қайтар алоқа кўриниши ва ўз ишини тузатиш имконияти, суиистеъмолликларнинг олдини олиш ҳамда ўз бизнесини самарали ва ҳимояланган тарзда амалга ошириш имконияти сифатида қараши даркор.


Шакар учун навбат.\nШакар баҳоси ҳе йўқ-бе йўқ 2800 сўмдан 7000-8000 сўмга сапчиганидан хабарингиз бор. Бозору расталарда турнақатор навбатлар юзага келаётганини кўряпсиз. Раият уч-тўрт сўм арзонроққа олиш илинжида саратон офтоби тиғида соатлаб кутаётганига ўзингиз гувоҳсиз.\nШакарнинг танқис ва тансиқ бўлиб қолганига турфа важлар келтириляпти.\nКимдир: “Хоразмдаги шакар заводи ошиб бораётган эҳтиёжни қоплолмай қолди”, дейди. Бўлса бордир. Ўзи ширинликка “суягимиз йўқроқ”, йил-ўн икки ой иштаҳамиз карнай шакарга.\nЯна кимдир: “Маҳсулот нархи кўтарилиб кетганига консерва ёпиш мавсуми бошлангани сабаб”, дейди. Эҳтимол шундайдир. Қиш ғамини ёзда ейишга одатланганмиз, чиллада жиллақурса уч-тўрт банка мураббо ёпиб олмасак бўлмайди.\nҲушёр солиқчиларимиз эса инсофсиз чайқовчиларни “шакаромания”нинг бош айбдори қилиб кўрсатишяпти. Бўлиши мумкин. Чапдаст тужжорлар ҳамиша ва ҳамма замонда вазиятдан фойдаланиб қолишга уринади. Эскидан қолган гап бор-ку, эчкига жон қайғуси, қассобга ёғ!\nЛекин, менимча, шакар тақчиллигининг асл сабаби бошқа!\nОхирги йилларда шакардан ҳаддан зиёд истифода этдик.\nҚишин-ёзин оғзимиздан болу шакар томади. Арбобларимизни нуқул мақтаймиз, кимўзарга шакаргуфторлик қиламиз.\nЎртамиёна раҳбарлар ҳақида сўз борса ҳам гапларимизга мўл-кўл шакар сепиб оламиз. Каттароқ раҳбарлар хусусида гап очилса-ку, ҳар бир сўзимизни шакарга обдон буламасак, кўнглимиз жойига тушмайди.\nОчиғи, ширинхўр бўлиб қолдик. Ширин-шакар гапларга муккамиздан кетдик. Сал тахирроқ гапга тоқатимиз етмайди, андак аччиқроқ танқидга жилла тобимиз йўқ.\nАлҳосил, шакаргуфторликка берилиб кетиб, шакарнинг ойлик “лимит”ини азза-базза бир кунда ишлатиб қўйяпмиз. Шундай бўлгач, шакар чидаш берармиди бизга?! Шундай бўлгач, шакар ошмасдан, туз ошсинми?!\nШакарга ружу қўйиб, ширинхўр бўлиш дуруст эмас. Ҳадеб шакаргуфторлик қилишнинг оқибати яхши бўлмас.\nҚилни қирқ ёрадиган устамон иқтисодчилар “шакаромания” борасида ўз фикрини айтар. Аммо, менинг фикри ожизимча, мақтовбозлик ва ҳайбаракаллачиликдан андак тийилсак, шакар тежалиб, маҳсулот нархи тушиши турган гап...


«Qazaq: History of the golden men» фильми мусиқаси Голливуд кинофестивалида энг яхши деб топилди\n10 Ноябрь 09:45\nNUR-SULTAN. Kazinform- Қозоғистон маданият ва спорт вазири Ақтоти Раимқулова дунёга машҳур бўғиз билан қўшиқ куйлаш устаси Едил Қусаинов билан учрашди, дея хабар беради Kazinform вазирлик сайтига таяниб.\nУ бўғиз билан қўшиқ куйлаш санъатини пухта эгаллаш билан бирга, бастакор, фольклор тадқиқотчиси ва кўплаб қозоқ чолғу асбобларида, жумладан, жетиген, сибизғи, сазсирнай, шанқобиз ва бошқа торли зарбли ва клавиатурали чолғулар ижрочиси ҳисобланади.\nАқтоти Раимқулова Едил Қусаиновни Голливуд кинофестивалидаги ғалабаси билан табриклади.\n«Кеча Лос-Анжелесдан ажойиб янгилик келди. Голливуд кинофестивалида «Qazaq: History of the golden men» фильмининг мусиқаси энг яхши деб топилди. Бу Қозоғистон мустақиллигининг 30 йиллигига бағишланган совғамиздир!»,- деди Едил Қусаинов.\nТанловнинг ҳар бир номинацияси бўйича ғолиблар Бастакорлар ва қўшиқ муаллифлари жамияти, Америка телевидение академияси, Миллий санъат ва овоз ёзиш фанлари академияси, Кинематография санъати ва фанлар академияси аъзолари, муаллифлик ҳуқуқини ҳимоя қилувчи ташкилотлар вакиллари, шунингдек, мусиқа журналистлари ва менежерлари томонидан аниқланади.\nФильм муаллифлари режиссёр Игорь Лопатенок, ҳамкорлик режиссёри - Оскар мукофоти совриндори Оливер Стоун, бастакор Карл Силиотто.\nМазкур фильмнинг овози Қозоғистон Республикасида хизмат кўрсатган ходим, дирижёр Абзал Мухитдинов бошчилигидаги «Астана Опера» симфоник оркестри томонидан ёзиб олинган. Фильм композициясида Едил Қусаинов европалик ва америкалик тингловчилар учун янги дунёни куйлайди. Бўғғғиз билан куйлаш минг йиллар аввал вужудга келган ва ҳозирги кунгача етиб келган қадимий санъатдир. Бу, айниқса, туркий халқларнинг, шунингдек, Сибир, Мўғулистон ва Тибетда яшовчи халқларнинг анъанавий куйлаш усулидир. Бўғиз билан куйлашда товушларнинг тебранишлари идрок ва таассурот ҳиссини ривожлантиради.\nУшбу фильмда бир нечта услублардан махсус ларингеал услуб танланган.\nФильмда Едил Қусаинов най, сазсирнай, шанқобиз чалади. Унинг мусиқасига қўбизда Ерлан Сабит, зарбли чолғуларда Малик Даутов ва Абулхайр Абдрашев жўр бўлади.\n– Биргаликда олиб борилган ижодий ишлар туфайли ана шундай ажойиб оламни яратдингиз, бу фестиваль ҳакамлар ҳайъати томонидан юқори баҳоланди, – дейди Ақтоти Раимқулова.\nЕдил Қусаинов ва унинг ҳамкасбларига ижодий муваффақиятлар, янги ютуқлар тилади.


Терговчилар “Straus House” таъсисчисидан бир миллион доллар талаб қилган...ми? (видео) | Qalampir.uz\nТерговчилар “Straus House” таъсисчисидан бир миллион доллар талаб қилган...ми? (видео)\nТаҳлил\t27 Февраль 2020 19:46 13410\n“Straus House” иши: жабрланувчилар Мустақиллик майдонига тўпланди\nБугун, 27 февраль куни бир неча ойлардан бери жамоатчилик муҳокамасида бўлаётган “Straus House” мансабдорларига нисбатан жиноят иши бўйича суд жараёнлари бошланди. Унда QALAMPIR.UZ мухбири ҳам ҳозир бўлди.\nСуд мажлиси аввалида тарафларга раислик қилувчи ва суд котиби таништирилди. Айбланувчиларга ҳуқуқ ва мажбуриятлар тушунтирилди. Айбланувчилар – “Straus House” МЧЖ таъсисчиси Иброҳим Исроилов, “Straus House” МЧЖ директори А.Махмуталиев, “Straus House” МЧЖ директори ўринбосари Д.Қутпиддинов ва МЧЖ бош ҳисобчиси О.Саидовга давлат томонидан ажратилган адвокатлар ҳам суд мажлисида ҳозир экани ва фойдаланиш ҳуқуқи ҳақида тушунча берилди.\nАйбланувчилар А.Махмуталиев, Д.Қутпиддинов ва О.Саидовлар айблов хулосаларини олишмагани ҳақида айтишди. Судья бу ҳолат ҳақида адвокатлардан ҳам сўради. Ҳимоячилар томонидан ҳам маъқулланганидан сўнг, судья ушбу ноқулайлик учун қонун ҳимоячилари номидан узр сўради.\nСуд мажлиси 2 март, душанба кунига қадар қолдирилди.\nСуд мажлиси якунига етганидан сўнг, QALAMPIR.UZ мухбири айблануви – “Straus House” МЧЖ таъсисчиси Иброҳим Исроиловдан интервью олишга муваффақ бўлди. “Straus House” МЧЖ таъсисчиси терговга унга нисбатан тазйиқлар бўлганини айтмоқда. У шундай дейди:\nУЛАРНИ КИМ ЎЙЛАЙДИ?\nТерговчилар мени 10 миллион сўм зарар учун қамаб қўйишди. Бу пул нима деган нарса? Пастда машинадан ҳам олиб чиқиб беришади болалар. Мен қамалган бўлсам ҳам, компаниям ишлаб турди. Жўжалар берилди. Мени қамашса, офисга бориб компьютердан тортиб ҳамма хужжатларгача олиб чиқиб кетишса, биз қандай ишлаймиз? Тадбиркор бўлиб туриб, муттаҳамга чиқиб турибман.\nПрезидентимиз икки нафар одамни иш билан таъминлаганни қўлида кўтаришини айтган. Бизнинг компанияда 100 нафар ходим ишлаган. Улар ишсиз қолди. Биз билан ҳамкорликда бўлган 700 нафар тадбиркорнинг эртанги кунга бўлган ишончи йўқолган. 318 нафар одам жўжа олмаган. 400 нафари жўжа олган-у, бироқ боқаётган жўжасини нима қилишни билмайди. Уларни ким ўйлайди?\nТЕРГОВЧИЛАР ПУЛ ТАЛАБ ҚИЛИШДИ\n8539 дона жўжага пул тўлаганмиз. Қоғозда эса 4 мингдан ортиқ жўжага пул тўлаганимиз йўқ бўлмоқда. Бунга яна солиқ чиқяпти менга. 22 сентябрь куни суддан рухсат сўраган эдим. 26 сентябргача рухсат сўраганман. БААдан бўлган инвесторлар билан учрашгани боришим керак эди. Октябрь ойигача ҳамма қарзларни уза олардим. 21 сентябрь куни суд котиби чақириб турибди. Инвесторлар билан суҳбатда 20 миллион доллар устида гап кетаётган эди. Бу суд тугаганидан сўнг, хурсанд бўлдим. Кейинроқ тергов бўлимидан келиб тиқиб қўйишди.\nТерговчилар пул талаб қилишди. 1 миллион доллар талаб қилишди. Тергов бўлими бошлиғи 1 миллион доллар талаб қилди. Мен коррупцияга қарши эканлигимни айтдим. Тергов давомида директор ҳисобимизда шунча пул борлигини айтган. Терговчилар мендан шуни талаб қилишди. Бу ахир халқнинг пули-ку. Қандай қилиб уларга бериб юбораман? Халқ менга ишонган ва уларнинг ишончи менга масъулият берган, мен буни доим ҳис қилиб келганман.\nТЕГИШЛИ ЖОЙЛАРГА УСТИНГИЗДАН АРЗ ҚИЛАМАН...\nДиректор, унинг ўринбосари ва ҳисобчи – улар оддий ишчи, уларнинг ҳеч бири бир сўм пулни қоплай олмайди. Бу ерда қоплайдиган одам фақат мен. Лекин имкон бермасдан қамаб юборишди. Мен тегишли жойларга устингиздан арз қиламан, дедим. Нега биздан пул талаб қиляпсизлар, нимага тадбиркорнинг ишига аралашяпсизлар, деб сўрагандим, 10 миллион сўм зарарни айтиб, қамаб қўйди.\nМана, судга келдик. Пулини бериб бўлган мижозларимизни ҳам санкция қоғозига киритган. Буни мен исботлаб бера оламан. Жўжа олиб бўлганларни ҳам судда ёзиб кўрсатилди. Мени муттаҳам қилиб кўрсатиб, шунча пулни еб кетди дейишяпти.\nТЕЛЕВИДЕНИЕДА ГАПИРИШГА МАЖБУРЛАШДИ\nМен раислик қилувчига “500 минг долларлик туяқушим турибди. Бу ерда эса зарар 1 миллиард 300 экан. Қолаверса, четга чиқариб қўйган пулларим бор, мени қўйиб юборинг, ушлаб турганингиз билан билан фойдаси йўқ”, десам ушлаб туришибди. Биз чиқиш, эҳтиёт чорасини ўзгартириш учун қанча ҳаракат қилдик. Ҳисоб рақамини беринг, депозитдаги пулларни қўямиз, чиқаринг мени, “оборот” синиб кетмасин, халқ пулига куймасин дедим.\nОлолмаганлар майли, аммо жўжани олиб, боқиб, катта қилиб бир миллион сўмга ҳам сотолмаяпти. Чунки, бу бозорга олиб чиқиб сотиладиган нарса эмас. Буни махсус шаклда эскпортга йўналтирмаса, банкрот бўлади. Бу кетишда давом этса, бундан ҳам катта муаммолар келиб чиқади.\nТоштурмада икки ой ётдим. Кейин терговга чақиришди. “Ҳозир телевидениени чақирамиз, телевизорга чиқиб гапирасан, узр сўрайсан, ҳаммани алдадим, келинглар, ариза ёзинглар деб гапирасан”, дейишди. Бу нима деган гап? Мен ҳеч кимни алдаганим йўқ. Сизлар мени қамоққа олмаганингизда, октябрь ойигача ҳамма пуллардан узилардим. Ҳозир чиқаринг, 1,5-2 ойда ҳамма пуллардан узиламан, деб айтдим. Телевизорда шу гапни айтаман, дедим. Кейин телевизор масаласини тўхтатиб, шифохонада инсульт бўлиб ётган онамни олиб келиб, кўшз ўнгимда азоблашди.\nОДАМ ЎЛДИРГАН Ё ҲЕЧ КИМНИ АЛДАГАН ЭМАСМАН\nМен бугун суддан эҳтиёт чорасини ўзгартиришларини сўрамоқчи эдим. 1 ой-у 15 кун вақт беришсин. Халқдан ҳамма қарзимни узаман. Компанияни яна тиклайман. Ишчиларимни яна ишга қайтариб, ўзимиз яна давом этамиз. Мен, тадбиркорман. Одам ўлдирган ё ҳеч кимни алдаган эмасман. Ҳужжатларим бор. Мен қамалгандан кейин жўжаларнинг пуллари йўқ бўлиб кетди. Имконият беришсин, эҳтиёт чораларини ўзгартиришсин. Бу ерда ҳозир сал кам 1 миллион долларнинг иси чиқяпти. Ҳозир қайтган 2 миллиард пул бор, яна 6 миллиард пул етмайди. Агар эҳтиёт чорасини ўзгартиришмаса, қамалиб кетавераман. Менга бундай нарса керак эмас. Мени ҳам гулдек оилам бор. Қизини 18-19 йил вояга етказиб, менга ишониб топширган инсонлар бор. Қамалаётганимда 4 ойлик куёв эдим. Аёлимни бахтли қиламан, кўзидан ёш оқмайди деб уйланганман. Мени кўзимдан ёш оқмади ва аммо бошқаларнинг кўз ёшларига сабабчи бўляпман. Менга тинчлик керак, мен ваъдамни бажараман, менга вақт беришсин. Пулини ололмаганларга пулини қайтараман. Ундан кейин сотилган жўжаларимни қайта сотиб оламан. Бундан кейин ишла дейишса, ишлайман, ишламаса дейишса, ишламайман. Ўртада ваъдам бор. Биринчи навбатда пулини олмаганларга қарзимни қайтарай, иккинчи навбатда сотилган жўжаларни қайта сотиб олай”.\nТаъкидлаш жоизки, бу сўзлар айбланувчи саналмиш Иброҳим Исроиловга тааллуқли ва таҳририят айтилган ҳолатларни ҳақиқат дейиш фикридан йироқдир. Халқ орасида бир нақл бор: чўкаётган одам хасга ҳам ёпишади. Ҳақиқат аслида қандай? Жабрланувчиларга зарар қоплаб бериладими? Бу оғриқли масалаларга якуний ва қонуний ҳукмни одил суд беради.\nStraus House Иброҳим Исроилов Терговчи\n30 Июль 08:27 49538\n31 Июль 13:36 43130\n30 Июль 16:43 31830\n30 Июль 16:56 31314\n30 Июль 13:35 27114


Манба: таниқли тожик руҳонийсининг ўғилларига очилган жиной иш судга юборилди\nЎтган асрнинг 90-йилларидаги таниқли тожик руҳонийси Саид Қиёмиддин Ғозийнинг фарзандларига нисбатан очилган жиний иш тергови якунланди ва судга юборилди. Бу ҳақда Радио Озодига терговга яқин манба хабар берди.\n44 ёшли Саидмуҳаммад, 33 ёшли Саидҳасан ва 25 ёшли Саидмуҳаммади иши бўйича суд мажлиси яқин орада бошланади, дея таъкидлади манба. Шу билан бирга «Ахбор» сайти 22 сентябр куни руҳонийнинг катта ўғли Саидмуҳаммад 25 йил колонияга ҳукм қилингани борасида хабар тарқатди. Бироқ, Саид Қиёмиддин Ғозийнинг рафиқаси Ражабгул Мусулмонова бу хабарни инкор қилди. «Мен тез-тез фарзандларим учун СИЗОга овқат олиб бораман. Ҳукм ҳозирча чиқарилмади, мен бундан хабардор бўлардим», деди она Радио Озоди билан суҳбатда.\nСаидмуҳаммад, Саидҳасан ва Саидмуҳаммади 17 ва 19 июлда ушланган эди. Расмийлар таниқли руҳонийнинг фарзандлари нима сабабдан ушлангани юзасидан ҳамон изоҳ бермайди. Радио Озодига маълум бўлишича, Саидмуҳаммад давлатга хиёнатда айбланмоқда, у 20 йил қамоққа ҳукм қилиниши мумкин. Манбанинг айтишича, терговнинг фикрича, Саид Қиёмиддин Ғозийнинг катта ўғли икки нафар тожик талабасига Эрон визасини олишга ёрдам берган. Саидҳасан ва Саидмуҳаммади, бошқа бир манбанинг айтишича, экстремизмда айбланмоқда.\nЭслатиб ўтамиз, Эшон Сайид Қиёмиддин Ғозий (Ғозиев) 2017 йилноябрида Россия ва Тожикистон махсус хизматлари томонидан Санкт-Петербургда ўғирланган ва Хўжандга олиб келинган эди. «Халқ генерали» устидан суд жараёни ёпиқ режимда бўлиб ўтди. 2018 йил май ойида Тожикистон Олий суди Саид Қиёмиддин Ғозийни 25 йил қамоққа ҳукм қилди, у миллий, ирқий, этник ва диний низо қўзғашда, ватанга хиёнатда ва зўрлик билан конституцион тузумни ағдаришга даъват қилганликда айбдор деб топилди. Кейинроқ руҳоний устидан чиқарилган ҳукм 18 йилга туширилди. Бироқ, руҳоний 2019 йил май ойида Вахдат колониясида юз берган исён вақтида ўлдирилди.\nСаид Қиёмиддин Ғозий 1992 йилда коммунистик тузумга қарши демократик-ислом мухолифати тўпланган Душанбедаги «Шаҳидон» майдонидаги нотиқлардан бири эди. У норасмий равишда «генерали мардуми» («халқ генерали») деб аталарди. Тожикистонда фуқаролар уруши бошланиши билан Ғозий Афғонистонга ўтиб кетди ва у ерда Бирлашган тожик мухолифати билан ҳамкорлик қилди. 1997 йилда Умумий тинчлик ва миллий яраш битими имзоланганидан кейин таниқли руҳоний ватанга қайтди ва Миллий Яраш Комиссиясининг аъзоси бўлди. Тинчлик борасидаги Умумий келишувни ҳаётга татбиқ этгани боис «Шараф» ордени билан тақдирланган.


Темирйўл маликалари — dorokp.uz\nАёл ҳуқуқи — миллат таянчи\nҲар бир болага меҳр эътибор!\nЎзбекистон Хотин-қизлар қўмитаси ташаббуси билан бир қатор вазирликлар ва жамоат ташкилотлари ҳамкорлигида “Спорт-нафислик ва саломатлик манбаи” шиори остида спорт фестивали ўтказилди.\nҲалқаро хотин-қизлар куни муносабати билан ташкил этилган тадбирда илк маротаба “Ўзбекистон темир йўллари” акциядорлик жамиятининг “Темирйўл маликалари” жамоаси ҳам фаол иштирок этди. Қизлар спортнинг бешта тури, яъни гимнастрада, шахмат, бадминтон, сузиш ва стол тенниси бўйича ўзаро бахс олиб боришди.\n— Юртимизда 39 спорт тури бўйича ташкил этилган 35 мингта спорт секциясига 3,5 миллиондан зиёд спортсевар хотин-қиз аъзо бўлиб, уларнинг 459582 нафари қишлоқ жойларида яшайди, — деди Ўзбекистон Хотин-қизлар қўмитаси раиси ўринбосари Шоира Нурматова. — Шуларнинг 647656 нафари умумтаълим мактаблари, 221193 нафари академик лицей ва касб-ҳунар коллежлари ўқувчилари, 7 мингга яқини талаба, 129 мингдан зиёди меҳнат жамоалари, турли муассасалар ходимларидир. Улар орасида турон яккакураши, белбоғли кураш, ўзбек жанг санъати сингари миллий спорт турларига ошнолар ҳам талайгина. Уларга 2800 нафардан ортиқ аёл мураббийлар сабоқ бермоқда.\nХалқаро хотин-қизлар куни ҳамда “Халқ билан мулоқот ва инсон манфаатлари йили” муносабати билан ўтказилган мусобақада “Ўзбекистон темир йўллари” акциядорлик жамиятининг “Темирйўл маликалари” жамоаси ҳам иштирок этди. Тошкент темир йўл муҳандислари институти жисмоний тарбия кафедраси ўқитувчилари Ирина Шкондина ва Ирина Недавнаялар спортнинг бадминтон тури бўйича, тиллар кафедраси ўқитувчилари Гулноза Расулова ҳамда Муҳаббат Қурбоновалар стол тенниси тури бўйича, Миробод Академик лицейининг математика фани ўқитувчилари Нодира Абдурахимова ҳамда Ҳароева Дилфузалар шахмат тури бўйича, Фотима Мухиддинова ва Дилобар Шохбозовалар сузиш тури бўйича, Марказий темирйўлчилар кутубхонаси ходималари Дилноза Жуманазарова ва Азиза Иномова, Марказий Поликлиника ҳамширалари Дилноза Ваҳобова, Зилола Қодирова, Марказий Клиник шифохона физиотерапея бўлими инстуктори Наврўза Вохидова, Темир йўл болалар шифохонаси ҳамшираси Зуля Рамазановалар спортнинг гимнастрада тури бўйича иштирок этиб ўзларининг билим ва иқтидорларини намоён этдилар.\nМаълумки, мамлакатимизда хотин-қизларни жисмоний тарбия ва спортга кенг жалб қилиш, улар ўртасида соғлом турмуш тарзини тарғиб этиш борасида қатор ахамиятга молик ишлар амалга оширилмоқда. Ушбу фестивални ўтказишдан кўзланган асосий мақсад ҳам спортнинг аёлларга хос бўлган нафис ва нозик турларини янада ривожлантириш, спорт билан шуғулланишни аҳолининг кундалик турмуш тарзига айлантириш ва шу орқали аёллар саломатлигини мустаҳкамлашдан иборат.\n— Мазкур спорт фестивали нафақат ўзаро рақобат майдони, балки янги танишувлар, янги хиссиётларга ошно қилди бизни, — дейди “Ўзбекистон темир йўллари” акциядорлик жамияти темирйўлчилар Марказий поликлинакаси ходими Дилноза Вахобова.\n— Биз тиббиёт ходимлари спорт — саломатлик гарови эканлигини барчага бирдек уқтириш баробарида ўзимиз ҳам мунтазам шуғулланиб борамиз. Темирйўлчилар учун барча спорт мажмуаларида яратилган юқори даражадаги шароитлар бизнинг спортга қизиқишимизнинг ошишига ва бу орқали саломатлигимизни мустаҳкамлашга хизмат қилмоқда. Бугунги фестивалда меҳнатимиз ва интилишимиз ўз самарасини берди, дейишим мумкин.\nТаъкидлаб ўтиш лозим, темирйўлчи қизлар бу тадбирда илк маротаба қатнашганларига қарамай, Республика Мудофаа вазирлиги, Ички ишлар вазирлигининг етакчи жамоаларига муносиб қаршилик кўрсатишди. Улар айниқса, стол тенниси, бадминтон, шахмат беллашувларида кучли рақибларини шошириб қўйишди. Гимнастрада бўйича жамоа чиқишлари эса барчага бирдек манзур бўлди ва хакамлар томонидан “Энг намунали жамоа” сифатида эътироф этилди.\nҚизларнинг харакатчанлиги, иштиёқини кўриб кўзимиз қувонди, — дейди “Ўзбекистон темир йўллари” акциядорлик жамияти хотин қизлар қўмитаси раиси Наргиза Алимухамедова. Улар рақибларидан асло қолишмай фаол иштирок этишди. Бу борада уларга жамият миқёсида корхоналар ўртасида ташкил этилган қатор мусобақалардаги тажриба асқотди, дейиш мумкин. Энг эътиборлиси, беллашувлар якунига кўра, кейинги фестивалларда бундан юқори ўринлар учун кураша олишимизга ишонч хосил қилдик.\nТадбир якунида барча иштирокчилар диплом ва эсдалик совғалари билан тақдирланишди.


Умумтаълим мактаби ўқитувчиларининг иш ҳақи миқдорлари энди қандай ўзгаради?\nЎзбекистон 22:02 / 24.09.2018 118729\nМаълумки, Ўзбекистон Республикаси Президентининг “Ёшларни маънавий-ахлоқий ва жисмоний баркамол этиб тарбиялаш, уларга таълим-тарбия бериш тизимини сифат жиҳатидан янги босқичга кўтариш чора-тадбирлари тўғрисида” 2018 йил 14 августдаги ПҚ-3907-сонли қарори қабул қилинди ва унга мувофиқ:\nа) 2018 йил 1 сентябрдан бошлаб базавий тариф ставкалари:\nдиректор, унинг ўринбосарлари, ахборот-ресурс маркази (кутубхона) мудирлари ва кутубхоначилари учун 1,1 бараварга оширилди.\nб) 2019 йил 1 январдан бошлаб базавий тариф ставкалари:\nумумтаълим муассасалари ўқитувчиларининг малака тоифасидан келиб чиққан ҳолда олий тоифали ўқитувчилар учун 1,25 бараварга, биринчи тоифали ўқитувчилар учун 1,2 бараварга, иккинчи тоифали ўқитувчилар учун\n1,15 бараварга, мутахассис ўқитувчилар учун 1,1 бараварга;\nдавлат умумий ўрта ва ўрта махсус таълим муассасаларида олий маълумотли психологлар учун 1,1 бараварга оширилади;\nдиректор, унинг ўринбосарлари, мутахассис ўқитувчилар\nва ахборот-ресурс маркази (кутубхона) мудирлари ва кутубхоначилари учун 1,1 бараварга оширилади.\nДемак, умумий ўрта таълим муассасалари ходимларининг иш ҳақи миқдорлари 2 босқичда оширилади.\nБу ўзгаришлар ўқитувчиларнинг иш ҳақи миқдорларига қандай таъсир кўрсатади, уларнинг ойлик маошлари қанчани ташкил этади? Бу саволга жавоб бериш учун, авваламбор, умумтаълим мактаблари ўқитувчиларининг жорий йил 1 сентябргача бўлган иш ҳақи миқдорларига қаратмоқчимиз.\nАлбатта, бир қараганда юқоридаги жадвалда нима ва қандай ҳисобланганлигини англаш қийинроқ. Шунинг учун қуйида ҳисоб-китоб тартибини батафсил ёритиб беришга ҳаракат қиламиз.\nТушунтириш қулай бўлиши учун мисол тариқасида биринчи тоифали юқори синф ўқитувчининг ойлигини ҳисоблаймиз. Бугунги кунда унинг базавий тариф ставкаси 1 228,7 минг сўмни ташкил этади.\nБундан ташқари, амалдаги қонунчиликка мувофиқ, ўқитувчига:\nдиректор жамғармаси ҳисобидан 40 фоизгача устама белгиланиши;\nсинф раҳбарлиги учун энг кам иш ҳақининг (ЭКИҲ) 100 фоиз миқдорида;\nдафтарларни ва ёзма ишларни текширганлик учун ЭКИҲнинг 50 фоиз миқдорида қўшимча ҳақ тўланади.\nАлбатта, бу устама ва қўшимча ҳақлар ҳаммага бирдек тўланмайди. Лекин, мазкур устама ва қўшимча ҳақларни кўплаб ўқитувчилар олишини инобатга олиб, мисолимизда ўқитувчининг базавий ставкаси миқдорига директор жамғармасидан 40 фоиз эмас, балки 20 фоизлик (245,7 минг сўм) устамани қўлладик ҳамда синф раҳбарлиги (184,3 минг сўм) ва дафтар текширганлик (92,2 минг сўм) учун тўланадиган қўшимча ҳақни ҳам ҳисобга олдик. Булар рақамларда қуйидагича бўлади:\n1 228,7+245,7+184,3+92,2=1 750,9 минг сўм.\nДемак, 2018 йилнинг 1 сентябригача 1-тоифали юқори синф ўқитувчисига устама ва қўшимча ҳақлар билан жами 1 750,9 минг сўм иш ҳақи ҳисобланиши мумкин. Бу суммадан солиқ ва ушланмалар чегирилгандан сўнг, ўқитувчи қўлига 1 418,8 минг сўм ойлик олар эди.\nЭнди, кейинги жадвалда, 1-босқичда, яъни жорий йилнинг 1 сентябридан бошлаб ўқитувчиларимизнинг иш ҳақи миқдорларини келтирамиз.\n* - директор жамғармасидан базавий тариф ставкасига нисбатан 20 фоиз устама (амалдаги қонунчиликда энг юқори устама 40 фоизгача бўлиши мумкин), синф раҳбарлик учун 184,3 минг сўм ва дафтар текширганлик учун 92,2 минг сўм.\nУшбу жадвалга қараб, 2018 йилнинг 1 сентябридан бошланғич синф ўқитувчисининг базавий тариф ставкаси 1,1 бараварга ошган бир пайтда, юқори синф ўқитувчисининг базавий тариф ставкаси ўртача 1,24 бараварга ошиши Сизда савол туғдириши табиийдир. Бу нима билан боғлиқ?\nЖорий йилнинг 1 сентябригача, мактабларимизда фаолият юритаётган ўқитувчиларинг меҳнат шароити ва иш ҳажмлари аксариятда бир хил бўлишига қарамай, бошланғич синф ўқитувчисининг ойлиги унинг юқори синфдаги ҳамкасабаси ойлигига нисбатан ўртача 12 фоизга кўп бўлган.\nМана шу тафовутни бартараф этиш, мақсадида, жорий йилнинг\n1 сентябридан бошлаб юқори синф ўқитувчиларининг иш ҳақи миқдори бошланғич синф ўқитувчиси иш ҳақи миқдорларига тенглаштирилмоқда ва иккаласи учун ҳам оширилмоқда.\nДемак, 2018 йилнинг 1 сентябридан бошлаб биринчи тоифали юқори синф ўқитувчисининг базавий тариф ставкаси иш ҳақи ўртача 1,24 бараварга оширилади ва 1 525,9 минг сўмни ташкил этади. Бу ойлик маошга яна директор жамғармасидан 305,2 минг сўм (20 фоиз) устамани ҳамда синф раҳбарлиги учун 184,3 минг сўм ва дафтар текширганлик учун тўланадиган\n92,2 минг сўмлик қўшимча ҳақни қўшсак, ҳисобланадиган жами иш ҳақи 2 107,6 минг сўмни ташкил этади.\n1 525,9+305,2+184,3+92,2=2 107,6 минг сўм\nБу суммадан жисмоний шахсларнинг даромадига солинадиган солиқ ва Пенсия жамғармасига мажбурий суғурта бадаллари ушлангандан сўнг, биринчи тоифали юқори синф ўқитувчиси қўлига оладиган сумма 1 586,0 минг сўмни ташкил этади.\n2-босқичда, яъни 2019 йилнинг 1 январидан бошлаб, Ўзбекистон Республикаси Президентининг юқорида айтиб ўтилган қарорига мувофиқ, умумий ўрта таълим ходимларининг базавий тариф ставкалари табақалаштирилган ҳолда, яъни малака тоифасидан келиб чиқиб оширилади. Буни қуйидаги жадвалда кўришингиз мумкин.\nЖадвалда кўрсатилгандек, 2019 йилнинг 1 январидан бошлаб 1-тоифали юқори синф ўқитувчисининг базавий тариф ставкасига яна 20 фоиз қўшилади ва 1 831,1 минг сўмга етади.\nМаълумот учун айтмоқчимизки, ҳозирги вақтда тоифасиз ўқитувчи ва олий тоифали юқори синф ўқитувчининг базавий тариф ставкалари орасидаги фарқ 26 фоизни ташкил этади ёки бор йўғи 279,9 минг сўмга (1 354,8 – 1 074,9) фарқланади. Келгуси йилнинг бошидан эса бу кўрсатгич 38 фоизни ташкил этади ва натижада фарқ 555,7 минг сўмни (2023,5 – 1 467,8) ташкил этади.\nБу фарқни ошириш нимага керак? Авваламбор, бу чоралар ўқитувчиларнинг ўз устида ишлаб, малакасини оширишга қаратилган интилишларини моддий қўллаб-қувватлашга қаратилган.\nМазкур базавий тариф ставкасини директор жамғармасидан устама (366,2 минг сўм) ва қўшимча ҳақларни (276,5 минг сўм) қўшган ҳолда ҳисобласак, биринчи тоифали юқори синф ўқитувчисига жами 2 473,8 минг сўм иш ҳақи ҳисобланиб, қўлга 2 176,9 минг сўм тегади.\nЭътибор берсангиз, биринчи тоифали юқори синф ўқитувчисининг ҳисобланадиган иш ҳақи миқдори (барча қўшимчалар билан бирга), 2018 йилнинг 1 сентябргача бўлган даврга нисбатан келгуси йилнинг бошидан, 1,41 бараварга ошадиган бўлса (2 473,8 / 1 750,9), қўлга оладиган иш ҳақи миқдори эса 1,53 бараварга (2 176,9/1 418,8) ошмоқда. Ёки оддий қилиб айтганда, ҳисобланган иш ҳақининг (начисление) ошиш миқдорларига нисбатан қўлга тегадиган сумма кўпаймоқда. Бу ҳаммамизни қувонтирадиган ҳолат. Лекин, қандай бунга эришилади?\nФурсатдан фойдаланиб, яна бир бор эслатиб ўтмоқчимизки, 2019 йил 1 январдан амалга оширилиши режалаштирилган солиқ ислоҳотлари натижасида жисмоний шахслардан олинадиган даромад солиғи қатъий 12 фоиз миқдорида белгиланиши (ҳозирги кунда бу солиқ, даромад суммасига қараб, 7,5 фоиздан 22,5 фоиз миқдоригача ушланади) ва фуқароларнинг Пенсия жамғармасига мажбурий суғурта бадаллари 8 фоиз миқдордаги ставкаси бекор қилиниши назарда тутилган.\nҚўшимча маълумот сифатида яна бир муҳим нарсага эътиборингизни қаратмоқчимизки, мазкур қарор билан умумтаълим муассасалари олий маълумотли психологларининг базавий тариф ставкалари мутахассис ўқитувчиларнинг базавий тариф ставкаларига нисбатан 90 фоиз этиб белгиланди.\nБугунги кунда психологларга 715,1 минг сўм иш ҳақи ҳисобланиб, қўлига 636,9 минг сўм тўланаётган бўлса, 2019 йил 1 январда уларнинг қўлига оладиган иш ҳақи 1 162,1 минг сўмни ташкил этади ёки бугунги кунга нисбатан 525,6 минг сўмга (+93%) ёки қарийб икки бараварга оширилади.\nХўп, ўқитувчиларнинг иш ҳақи миқдори ошмоқда. Бу ҳозирги кунда кўпми ёки камми...?\nСтатистика маълумотларига кўра, ҳозирги кунда давлатимиз бўйича ўртача иш ҳақи миқдори 1 609,1 минг сўмни ташкил этаётган бўлса, ушбу миқдор умумий ўрта таълим соҳасида ўртача 1 270,6 минг сўм атрофида. Яъни, ўқитувчининг ойлиги иқтисодиёт бўйича ўртача иш ҳақи миқдорларига нисбатан 21 фоизга камдир.\nЭнди, 2019 йилнинг 1 январидан бошлаб, бундай ҳолатга барҳам берилади, чунки шу даврдан эътиборан умумий ўрта таълим соҳасида бир ойлик иш ҳақи миқдори ўртача 1 788,0 минг сўмни ташкил этади ёки иқтисодиёт бўйича ўртача иш ҳақи миқдори билан солиштирганда, ундан баландроқ бўлиши кузатилади. Бошқача килиб айтганда, 2019 йилнинг 1 январидан бошлаб, бошқа касблар билан солиштирганда, ўқитувчилар маоши энг кўп ошади – 1,41 бараварга.\nКимдир “бу ойлик барибир кам, айрим давлатларда ўқитувчилар жуда юқори маош олади” дейиши мумкин. Тўғри, аниқ мисоллар келтирадиган бўлсак, 2017 йилда қўшни Қозоғистонда мактаб ўқитувчиларининг ўртача ойлик иш ҳақи 108,0 минг тенге ёки 331 АҚШ доллари, Корея Республикасида эса 2 250 АҚШ долларини ташкил этади. Шунингдек, Россия Федерациясининг Москва ва Санкт-Петербург шаҳарларида ўқитувчилар маошлари ўртача 50,0 минг рубль ёки 857 АҚШ доллари атрофида бўлган бўлса-да, унинг вилоят марказларининг аксариятида мазкур кўрсаткич\n20,0 минг рубль ёки 343 АҚШ доллари, кичик шаҳар ва қишлоқ жойларида эса 8,0 – 15,0 минг рубль ёки 137 – 257 АҚШ долларини ташкил этган.\nШу билан бирга айтиб ўтишимиз зарурки, бюджет ташкилотлари ходимларининг иш ҳақи паст ёки юқори бўлиши иқтисодиётнинг ривожланиш даражасига боғлиқ. Иқтисодиёти тараққий этган мамлакатларда иш ҳақи миқдорлари абсолют миқдорда юқори бўлиши табиий. 2017 йилда Қозоғистонда аҳоли жон бошига Ялпи ички маҳсулот 8 837,5 АҚШ доллари, Кореяда 29 742,8 АҚШ доллари ва Россия Федерациясида 10 743,1 АҚШ долларини ташкил этди. Ўзбекистонда эса ушбу кўрсаткич 1 504,2 АҚШ долларини ташкил этди ва бу юқорида келтирилган давлатларнинг кўрсаткичларига нисбатан камдир.\nБюджет маблағлари – бу халқ маблағларидир. Шунинг учун ушбу ресурслардан самарали ва оқилона фойдаланилишини таъминлашимиз зарур. Мактаб ўқитувчилари ойлик иш ҳақини оширишдан энг асосий мақсад –ўқитувчининг моддий таъминотини яхшилаш орқали ўқитувчилик касби обрўсини ошириш, тизимга юқори малакали кадрларни жалб этиш ва таълим даргоҳларда фарзандларимизга юқори сифатли таълим берилишини таъминлашдан иборат.\nШу ўринда савол туғилади-ки, фақатгина ўқитувчиларнинг моддий таъминотини, яъни иш ҳақини кўпайтириш ва турмуш тарзини яхшилашга қаратилган бошқа чора-тадбирларни амалга ошириш орқали мактабдаги таълим сифатини ошириб бўладими ?\nБунга жавоб топиш учун қуйидаги иккита давлат тажрибасини мисол келтирамиз:\nИндонезияда 2000-2002 йилларда ўқитувчилар иш ҳақини деярли икки бараварга оширилган бўлса-да, умумтаълим мактабларидаги ўқувчилар билим даражаси ошмаган;\nПокистонда 1990 йиллар охирида давлат мактаблари айрим тоифадаги ўқитувчиларининг иш ҳақи миқдорлари 35 фоизга камайтирилганда, ўқувчилар билим даражаси ўзгармаган.\nБундан кўриниб турибдики, умумтаълим мактабларида таълим сифатини яхшилаш ва фарзандларимизга муносиб билим берилишига эришиш учун фақат ўқитувчиларнинг иш ҳақини ошириш етарли эмас. Бунинг учун комплекс тадбирларини бажарилишини таъминлаш, шунингдек ўқитувчиларнинг малакасини ошириш, фаолияти самарадорлиги ва натижавийлигини баҳолашга қаратилган малака талабларини кучайтириш ва мактабларда ўқитишнинг янги илғор методикаларини жорий этиш лозим деб ўйлаймиз.\nБундан ташқари, таълим соҳасида иш ҳақи оширилиши, мамлакатнинг ижтимоий-иқтисодий тараққиётида роли кам бўлмаган соғлиқни сақлаш соҳасида ҳам ойликларни оширишга ундайди. Зеро, шифокорларимиз ҳам, ўқитувчиларимиз каби муносиб миқдорларда иш ҳақи олишга ҳақлидир.\nБиз бунга имкон қадар қисқа муддатларда эришишимиз учун ҳаммамиз “бир ёқадан бош чиқариб”, мамлакатимиз ижтимоий-иқтисодий ривожлантиришини жадал суръатларда таъминлашимиз керак. Бу баландпарвоз гаплар эмас, бу бизнинг эҳтиёжимиз, ҳозирги давр талаби.\nБу борада бир қатор давлатлар тажрибасига таяниб, ўқитувчиларга бериладиган тўғри маош стимуллари ҳақида хулоса чиқариш лозим, яъни бюджет маблағларини тўғри сарфлашда самарадорликка эришилган.\nНодир Муслитдинов - Молия Вазирлиги бош бошқармаси бошлиғининг ўринбосари\nЖаҳонгир Нигматов - Ўзбекистон Республикаси Молия вазирлиги ҳузуридага Бюджет-солиқ тадқиқотлари институтининг директори\n23:44 / 25.06.2019 16338\n23:08 / 25.06.2019 2212\n23:02 / 25.06.2019 7394


ДЕПУТАТЛИК ГУРУҲИ ЎЗ ПОЗИЦИЯСИНИ НАМОЁН ЭТИШИ КЕРАК - Ўзбекистон овози газетаси\nДЕПУТАТЛИК ГУРУҲИ ЎЗ ПОЗИЦИЯСИНИ НАМОЁН ЭТИШИ КЕРАК\nЎзбекистон ХДП Марказий Кенгаши ҳамда Олий Мажлис Қонунчилик палатасидаги ЎзХДП фракцияси ташаббуси билан Қашқадарё вилоятида семинар ўтказилди.\nТадбир халқ депутатлари вилоят Кенгашининг яқинда бўлиб ўтган навбатдан ташқари сессиясида Президентимиз томонидан кўтарилган ижтимоий-иқтисодий вазифаларни бажаришда вилоят партия ташкилотлари ҳамда депутатлик гуруҳларининг фаол иштирокини таминлаш масалаларига бағишланди.\nУнда ЎзХДП Марказий Кенгаши масъул ходимлари, Олий Мажлис Қонунчилик палатасидаги партия фракцияси, халқ депутатлари Қашқадарё вилоят, туман ва шаҳар Кенгашларидаги партия депутатлик гуруҳлари аъзолари, туман, шаҳар партия кенгашлари ҳамда йирик бошланғич ташкилотлар раислари иштирок этди.\nШарбат АБДУЛЛАЕВА, Ўзбекистон ХДП Марказий Кенгаши раиси ўринбосари:\n— Халқ депутатлари Қашқадарё вилоят Кенгашининг навбатдан ташқари сессиясида вилоятни ижтимоий-иқтисодий ривожлантириш билан бевосита боғлиқ бўлган қатор масалалар илгари сурилди. Минтақаларни ижтимоий-иқтисодий ривожлантириш, аҳоли турмуш даражасини юксалтириш билан чамбарчас боғлиқ бу вазифалар халқ депутатлари Кенгашлари зиммасига ҳам улкан масъулият юклайди. Ҳудудий ислоҳотларни чуқурлаштириш, уларнинг ижтимоий самарадорлигини оширишда халқ депутатлари қабул қилаётган қарорларнинг аҳамияти катта. Маҳаллий вакиллик ҳокимиятини ҳаракатга келтирувчи асосий куч эса, шубҳасиз, сиёсий партияларнинг депутатлик гуруҳларидир. Шундай экан сессияда белгиланган вазифаларни амалга ошириш, ечимини кутаётган масалалар юзасидан муқобил таклифлар ишлаб чиқиш, маълум бир ижтимоий вазифани зиммага олиб, уни охиригача ҳал этиш учун курашиш депутатлик гуруҳларимиз зиммасидаги вазифадир.\nДемак, бугунги кунда вилоят партия ташкилоти ҳамда халқ депутатлари маҳаллий Кенгашларидаги депутатлик гуруҳларимизнинг асосий диққат-эътибори халқ депутатлари Қашқадарё вилоят Кенгаши сессиясида билдирилган фикрлар, партиямиз Сайловолди дастури, 2011-2014 йилларга мўлжалланган Ҳаракат дастуридан келиб чиқиб, вилоятни ижтимоий-иқтисодий ривожлантиришнинг аниқ вазифаларини бажаришга қаратилиши зарур.\n— Янги иш ўринлари ташкил этиш масаласи ҳар доим долзарб масала ҳисобланади. Бу борада одамларнинг ўз ишини йўлга қўйиш борасидаги ташаббусларини қўллаб-қувватлаш, мустақил бизнес, оилавий тадбиркорлигини ташкил этишига ёрдам бериш муҳим аҳамиятга эга. Бироқ, сессияда айтилганидек, вилоятнинг бир қатор туманларида тадбиркорлик субъектларини рўйхатга олиш инспекциялари фаолиятида тадбиркорларнинг ҳуқуқ ва манфаатларини бузиш ҳолатлари қайд этилган. Президентимиз «ўз хусусий ишимни очиб, нафақат ўзимни, оиламни боқаман, эл-юртга ҳам наф етказаман, деб ҳаракат қилаётган одамларнинг йўлига, тадбиркорлик йўлига ғов бўлиш — бу давлат сиёсатига, Президентнинг сиёсатига қарши чиқиш, деб баҳоланиши керак. Буни барча амалдор шахслар қулоғига қўрғошиндек қуйиб олсин», деб қатъий таъкидлади.\nЧуқурроқ эътибор бериб қарайдиган бўлсак, бу ўринда жуда муҳим ҳаётий масала кўтарилди. Таҳлиллар кўрсатишича, кейинги йилларда бизнинг партиямиз электорати орасида ҳам ўз ишини ташкил этиш ҳаракатига тушган кишилар тобора кўпайиб бораяпти. Уларга амалий ёрдам бериш, қонунда белгиланган имтиёзлардан кенг фойдаланишларига кўмаклашиш бизнинг энг муҳим вазифаларимиздан бирига айланиши зарур, деб ҳисоблайман.\nОлим РАВШАНОВ, Ўзбекистон ХДП Қашқадарё вилоят кенгаши раиси, халқ депутатлари вилоят Кенгашидаги депутатлик гуруҳи раҳбари:\n— Сессияда вилоятда саноат тармоқларини барқарор ривожлантиришга етарли эътибор берилмаётгани, режалаштирилган лойиҳалар ўз вақтида амалга оширилмаётгани, мавжуд салоҳият ва қувватлардан самарали фойдаланилмаётгани танқид қилинди. Маҳаллий хомашёни қайта ишлаш негизида юқори қийматга эга бўлган рақобатдош маҳсулотлар ишлаб чиқариш бўйича вилоят мамлакатимиз эришган марралардан орқада қолаётгани таъкидланди.\nВилоятни ижтимоий-иқтисодий ривожлантириш, янги, юқори ҳақ тўланадиган ва барқарор иш ўринлари ташкил этишда давлат, ҳукумат даражасидаги ҳамда маҳаллий дастурларнинг аҳамияти жуда катта. Бугунги кунда уларнинг ижросини таъминлашда депутатлик гуруҳларимизнинг иштироки масаласига янгича ёндашувлар зарур, назаримда. Аввало, иш ўринларини ташкил этиш, саноати, қишлоқ хўжалиги ва бошқа соҳаларни ривожлантириш, маҳаллийлаштириш дастурлари қандай ижро этилаётганини доимий равишда мониторинг қилиб боришимиз лозим. Уларнинг бажарилиши юзасидан қаерда муаммо пайдо бўлаётган бўлса, сабабларини тезкорлик билан аниқлаб, ечими бўйича муқобил таклифларимизни сессиялар муҳокамасига олиб кириш талаб этилади. Мамлакатни тараққий эттириш, одамлар ҳаёти — ўз турмушимизни янада яхшилашга қаратилган мазкур дастурлар ижро этилиши юзасидан мутасадди идоралар, уларнинг раҳбарлари масъулиятини ошириш масаласига ҳам ваколат даражасида алоҳида эътибор қаратиш керак, деб ўйлайман.\nПартиямиз Сайловолди дастурида ички бозорни ўзимизда ишлаб чиқариладиган сифатли, хавфсиз ва арзон озиқ-овқат ҳамда ноозиқ-овқат маҳсулотлар билан етарлича таъминлаш бўйича вазифалар белгиланган. Аммо, очиғини тан олиш керак, бу борадаги ташаббусларимиз талаб даражасида эмас.\nХалқ депутатлари вилоят Кенгашининг навбатдан ташқари сессиясида кўрсатиб ўтилган хато ва камчиликларни бартараф этиш вилоят аҳолисининг узоқ муддатли ижтимоий манфаатларига, ЎзХДП электорати ҳаёти даражасини юксалтиришга хизмат қилади. Шуларни ҳисобга олиб, вилоят партия ташкилоти ҳамда депутатлик гуруҳларининг биргаликдаги чора-тадбирлар дастурини қабул қилдик. Унинг рўёбга чиқарилиши вилоятни ижтимоий-иқтисодий ривожлантиришда бизнинг иштирокимиз кучайишига олиб келади.\nРашид МУРТАЗАЕВ, ЎзХДП Қарши шаҳар кенгаши раиси:\n— Сессияда Президентимиз Қарши шаҳрини янада гўзал, замонавий, барчанинг ҳавасини тортадиган марказга айлантириш учун унинг 2030 йилгача мўлжалланган бош режасини амалга ошириш бўйича мамлакатимиз ҳукуматининг қарори ва махсус дастури қабул қилинганини таъкидлади. Дастурда Қарши шаҳрининг ҳудудини икки баробардан кўпроқ кенгайтириш, йўл-транспорт инфратузилмаси, ичимлик суви таъминоти, канализация тизимининг техник ҳолатини яхшилаш бўйича аниқ вазифалар белгиланган. Қарши магистраль канали, Қашқадарё ва бошқа каналлар ҳудудида янги инфратузилма объектлари, оилавий дам олиш масканлари барпо этиш, шаҳарда 9 та янги майдон, 8 та хиёбон қуриш, мавжудларини реконструкция қилиш, эски, яроқсиз ҳолга келиб қолган бир қаватли айрим бинолар ўрнида 2-3 қаватли замонавий уй-жойлар барпо этиш чора-тадбирлари белгиланган. Мазкур дастурни амалга ошириш учун жами 1 триллион сўмдан зиёд маблағ йўналтириш кўзда тутилаётгани ҳам бу ишларнинг кўлами нақадар кенглигини кўрсатади.\nҚаршини нафақат юртимиз, балки минтақадаги энг гўзал шаҳарга айлантириш борасидаги бу тарихий ишлар Юртбошимизнинг Қашқадарёга чексиз меҳри, халқимизга улкан ғамхўрлиги намунаси, деб биламан. Мамлакатимиз раҳбари шунчалик қайғураётган экан, нима учун биз жон куйдирмаслигимиз керак? Президентимиз таъкидлаганидек, илгари ҳам бирор бир ишни бизга четдан келиб ҳеч ким қилиб берган эмас, бундан кейин ҳам биров қилиб бермайди. Шаҳар ва қишлоқларимиз обод бўлиши, изчил ривожланиб боришидан, аввало, ўзимиз манфаатдормиз. Шундай экан, ислоҳотларни самарали амалга ошириш, ҳаётимизни бунданда гўзал қилиш учун астойдил курашишга ҳар биримиз бурчлимиз.\nДастурда белгиланган вазифалар ўз-ўзидан амалга ошиб қолмайди. Бу жараёнда қанча-қанча масалаларни ўз вақтида ҳал этиш, эзгу ишларга тўсиқ бўлаётган муаммоларни бартараф қилишга тўғри келади. Буларнинг барчаси Қарши шаҳар партия ташкилоти, халқ депутатлари шаҳар Кенгашидаги депутатлик гуруҳи зиммасига ҳам улкан масъулият юклайди.\nСеминар якунида халқ депутатлари Қарши шаҳар Кенгашидаги партия депутатлик гуруҳи томонидан муқобил ва қайта тикланадиган қувват манбаларидан фойдаланиш ҳисобига аҳолини иссиқ сув ва марказлашган иситиш тармоқлари билан таъминлаш, Касби ва Шаҳрисабз туманларида хомашёни қайта ишлаш корхоналарини ривожлантириш ҳисобига аҳоли бандлиги даражасини ошириш, Қарши шаҳри, Китоб, Яккабоғ ва ғузор туманларида импорт ўрнини босувчи маҳсулотлар ишлаб чиқариш бўйича ҳудудий дастурларни бажариш доирасида истеъмол бозорини маҳаллий товарлар билан таъминлаш, Деҳқонобод ва Косон туманларида ёш оилаларни уй-жой билан таъминлаш, шунингдек, кам таъминланган оилаларга имтиёзлар олишда кўмак бериш, Нишон туманида партия электоратини, шу жумладан, коллеж битирувчиларини янги иш ўринлари билан таъминлаш масалаларини чуқур ўрганиш ҳамда маҳаллий Кенгашлар сессиялари кун тартибига киритиш бўйича вазифалар белгилаб олинди.


Алламжонов Telegram’даги янгиликни текинхўрликка тенглаштирди | Qalampir.uz\nАлламжонов Telegram’даги янгиликни текинхўрликка тенглаштирди\nЖамият\t20 Ноябрь 21:39 12068\nАввалроқ Telegram мессенжери каналларда реклама жойлашни бошлаётгани ҳақида хабар берган эдик. Реклама берувчи ўзи истаган канални танлаши мумкинлиги, унинг эгаси рекламага таъсир ўтказа олмаслиги айтилганди.\nТўғридан-тўғри Telegram орқали берилаётган реклама ҳатто Ўзбекистон Президентининг саҳифасида ҳам пайдо бўла бошлади. Ўзбекистон Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов мессенжернинг реклама сиёсатини танқид қилиб чиқди.\n“Telegram асосчиси Павел Дуровнинг Telegram’даги янги реклама сиёсати жуда ҳам ўйлантиряпти. Аҳамият берган бўлсангиз, сиз обуна бўлган канал, блогер ёки таҳририят мақолалари орасида турли рекламалар пайдо бўляпти.\nTelegram мессенжери тартибига кўра, эндиликда улар таҳририят ёки блогер рухсатисиз, хоҳлаган каналига реклама қўйиши мумкин. Бундан келиб чиқадики, сиз эшакдек ишлаб канални кўтарасиз, унинг обрўси учун хавф-хатарга қарамай ёзасиз, сизнинг каналингизни ҳамма ўқишни бошлаганида Telegram тайёрга айёр бўлиб, сиздан сўрамай ўз рекламасини сизнинг каналингизга қўйиб, пул ишлайди. Сизга эса фигушки. Яна нимамуш, “Реклама кўришни истамайсанми? Тўла! Реклама сенинг каналингда чиқишини хоҳламайсанми? Тўла!” Яқинда Ўзбекистон Президенти каналида ёки хуқуқ-тартибот органлари каналида ҳам реклама чиқиши ғалати кўринди”, дейди Алламжонов.\nФонд раҳбари каналларда берилаётган реклама саҳифа эгасига ёқадими, контент мавзусига мосми, йўқми бу мессенжерни ишлаб чиққанлар учун аҳамиятсиз эканига ҳам тўхталган.\n“Бу реклама сизга ёқадими, сиз олиб бораётган канал мавзусига тўғри келадими, йўқми — уларга фарқи йўқ. Пул келса бўлди. Хоҳласа, чўчқа гўштини, хоҳласа, динимизга зид бўлган рекламаларни сизга тиқиштирса ҳам, сиз ҳеч нарса қила олмайсиз”, дейди у.\nАлламжонов сўзида давом этиб, канал кузатувчилари рекламани саҳифа эгаси жойлаштиряпти деган хаёлга бориб, унга ишониб қолиши мумкинлиги масаланинг энг хавфли жиҳати эканини таъкидлаган.\n“Энг хафли, ачинарли тарафи, кўпчилик доимий кузатиб бораётган каналларига ишонади ва бундай рекламаларни канал эгаси тавсия киляпти, деган ҳаёлга бориши мумкин. Шу сабаб кўп рус Telegram сегментидаги канал администраторлари бундай “янгиликдан” сўнг исён кўтардилар! “Ҳооой, бу реклама биздан эмас, узр энди шундай бўлиб қолди, ишониб қолманглар” деган маънода”, дея вазиятнинг жиддийлигига эътбор қаратган Алламжонов.\nБундан ташқари, жамғарма раиси Россиянинг Федерал жазони ижро этиш хизматининг Telegram’даги каналида криптовалюталарнинг рекламаси чиққанини айтиб, бу ғалати ҳолат эканини урғулаган.\n“Бу каби рекламалар давлат органлари ва ташкилотларининг каналларида, сиёсатчиларда ҳамда ҳукумат одамларининг каналларида чиқиши ноўрин. Ўз навбатида бу уларнинг обрўси ва мавқеига жиддий путур етказиши аниқ!\nҲурматли Павел, Telegram’га ҳаммани обдон ўргатиб қўйиб, энди бу йўл билан проектни монетизация қилмасангиз бўларди. Албатта, биздан сўраб ўтирармидингиз. Ундан кўра, катта компанияларга сотиб юборганингиз яхши компанияни, бировнинг каналига “нагло” ўзингизни рекламангизни жойлагандан кўра. Ёки Youtube'га ўхшаб бўлишинг канал эгалари билан ва ўша каналга зид рекламани қўймаслик имкониятини ҳам яратинг”, дейя сўзини якунлаган Алламжонов.\nШу ўринда, Telegram асосчиси Павел Дуров мессенжер реклама қўйишни бошлашни эълон қилганидан кўп ўтмай, компания саҳифа эгаларига тўлов эвазига эълонларни уларнинг каналида қўймаслик имкониятини яратиш устида иш бошланганини маълум қилганди. Бу хизмат ноябрь ойи охиригача ишлаб чиқилиши керак эди.\n03 Декабрь 14:30 57914\n03 Декабрь 15:41 41962\n03 Декабрь 20:24 36721\n03 Декабрь 17:49 30789\n04 Декабрь 11:13 24920


18 октябрь, 2020, 08:34\n10 кун вақт керак.\n"Спартак" ярим ҳимоячиси Остон Ўрунов жароҳати боис, Россия Премьер-лигаси 11-туридан ўрин олган "Химки"га қарши ўйинни ўтказиб юборди. 19 ёшли футболчи Ўзбекистон миллий терма жамоасининг Тошкентдаги йиғинида жароҳат олган эди.\nМосква клуби расмий сайти тарқатган хабарга кўра, Ўрунов жароҳатидан фориғ бўлиб, майдонга қайтиши учун яна 10 кун талаб этилади. Шу тариқа, ҳамюртимиз Россия кубоги доирасида "Енисей" жамоасига қарши учрашувни ҳам ўтказиб юбориши аниқ бўлди.\nТЕЗКОР ХАБАР Бугун “Спартак” ўйнайди, Ўруновчи?


11:54«Бунёдкор» Жасур Жалолиддинов трансферидан тушган пулни ишлата олмаётгани маълум бўлди. Бунга сабаб нима? 0 11:51Карикатура: Чемпионлар Лигасидан олдинги кеча 2 11:47Coca Cola Суперлига. 20-тур ҳакамлари маълум 0 11:44Биринчи лига. 9-тур расмийлари 0 11:40"Пахтакор" - "Сўғдиёна" учрашуви ҳаками маълум 0 11:36Про лига. "Истиқлол" - "Динамо" учрашуви ҳакамлари маълум 0 11:27ЕЧЛ қайтмоқда. Бугунги ўйинлар учун тахминий таркиблар билан танишинг 6 11:02МЮ қандай таркиб билан Парижга ташриф буюрди? 8 10:41Бахтиёр Ашурматов: “Сурхон” жамоаси шундай кучли таркиб билан аутсайдерлар қаторида бўлиши кутилмаган ҳолат деб ўйлайман” 15 10:34Шипилов: “Металлург”нинг хоҳлаган футболчисидан сўранг, мен умуман вақтни чўзиш борасида кўрсатма бермайман ва бермаганман ҳам" 4 10:16"Севилья" Лондонга қандай таркиб билан келди? 3 09:51“Милан” Чалхонўғлу билан шартномани узайтиради 0 09:32Диего Коста яна АПЛга қайтиши мумкин 5 09:12“Барселона” Ланглени клубда олиб қолишни хоҳламоқда 3 08:49Товен фаолиятини Италияда давом эттириши мумкин 2


Ўзбекистон яна Қирғизистонни айблади\nЎзбекистон Қирғизистонни минтақага тегишли сув захираларини ўзбошимчалик билан ўзлаштириб олаётганликда айблади. Ўзбек газеталарида эълон қилинган мақолаларда айтилишича, Қирғизистон минтақа давлатлари имзолаган бир қатор шартномаларни бузган ҳолда Ўзбекистонга сув беришдан бош тортаётир.\nЎзбек томонининг билдиришича, Қирғизистон электр энергияси ишлаб чиқаришни кўпайтириш эвазига фойда топиш мақсадида Ўзбекистон далаларини сувсиз қолдириб, оддий ўзбек деҳқонини бир йиллик даромадидан маҳрум қилмоқда.\nҚирғизистон энергетика ва сув захиралари вазири Сапарбек Балқибеков Ўзбекистон тарафининг бундай айбловлари куракда турмаслигини айтди.\n“Ҳақиқатнинг юзига тик қарашга мажбурмиз. Биз сувни бўғиб, уни оқизмай қўя олмаймиз. Чунки бусиз электр энергиясини ишлаб чиқариб бўлмайди. Шунинг учун қўшни давлатларга сув бермай қўйишнинг асло иложи йўқ”,-деди Сапарбек Балқибеков.\nЛекин Ўзбекистон ҳукумати назарида минтақада сув муаммосининг пайдо бўлишига, биринчи навбатда, Қирғизистон айбдор.\nЎзбекистон матбуотида айтилишича, Қирғизистон минтақа давлатлари, жумладан, Ўзбекистонга бериладиган сувдан ўзбошимчалик билан фойдаланмоқда. Ҳолбуки, бу сув минтақадаги барча давлатларники.\nБироқ Қирғизистон сув департаменти раҳбари Баратали Қўшматов Ўзбекистонга бериладиган сув миқдорининг ўта озайтирилгани сув захирасининг камайиб кетгани билан боғлиқлиги ва бундан ҳеч қандай сиёсий хулоса чиқариш керак эмаслигини билдирди.\n“Гидрология илмида камсувлик жараёни 3 йилдан беш йилгача давом этиши тасдиқланган. Бу йил сув жуда кам бўлди. Ҳатто кўпгина булоқлар қуриб қолди”,- деди қирғиз расмийси.\nРасмий Тошкент фикрича, Қирғизистон сув танқислигидан қўшни давлатларга босим кўрсатиш мақсадларида фойдаланмоқчи бўлаётир. Масалан, расмий Бишкек Ўзбекистон, Қозоғистон ва Тожикистондан тўрт томонлама шартномани имзолашни талаб қилаётир. Агар бу шартнома имзоланса, қўшни давлатлар сув эвазига айрим мажбуриятларни зиммасига олишига тўғри келади. Қозоғистон ва Тожикистон бу шартномани имзолашга тайёрлигини билдирган. Бироқ Ўзбекистон бундан бош тортиб келаётир.\nКузатувчилар фикрича, расмий Бишкек ҳам, расмий Тошкент ҳам сув масаласида муросага бормоқчи эмас. Бунинг оқибатида эса ўзбек, қозоқ ва тожик далалари сувсиз қолмоқда. Бу эса минтақа давлатлари ўртасидаги зиддиятни янада кучайтириши мумкин.\n“Марказий Осиëдаги сув муаммоси бугун юзага келган эмас. Бу мустақилликдан бери давом этиб келаëтган муаммо. Бу муаммо кундан-кунга кучайиб, қўрқинчлироқ тус олиб бормоқда. 1990 йилларнинг ўзида бу масала координал ҳал қилиниши керак эди. Шу билан бирга, сувлар тўғонлар ëрдамида тўсилди. Албатта, уни қанақадир харажатлари бор. Ўз навбатида, Ўзбекистон ҳам эксплуатация харажатларини кўтариши керак эди. Бу масалаларда келишув бўлмади. Натижада бир томоннинг иккинчи томонни айблаши кўпайиб кетди”,- дейди тошкентлик кузатувчи Комрон Алиев.\nҚирғизистон энергетика ва сув захиралари вазири Сапарбек Балқибеков эса Тошкентнинг бундан аввал қилган даъволарига жавоб берар экан: “Биринчидан, Ўзбекистон ва Қирғизистон ўртасида сув борасида ҳеч қандай шартнома йўқ. Биз бу йил шартнома имзолайлик, деб қатор ҳаракатларни амалга оширдик. Афсуски, ўзбек тарафи бунга рози бўлмади. Шундоқ экан, Қирғизистон Ўзбекистон олдида ҳеч қандай мажбуриятларга эга эмас”,- деганди.


16:20 / 17.02.2018 1633 pdf Ўқиш режими + -\nАллоҳ ва фаришталар уларга сояли булутларда келишига ҳамда ишнинг тугатилишига мунтазир бўлиб турибдилар, холос. Ва барча ишлар Аллоҳгагина қайтарилур. Бақара 210.\nОчиқ-ойдин баёнотлар, ҳужжат ва далиллар келгандан кейин ҳам Исломга юрмай, шайтоннинг изидан юришларидан улар худди қиёматни кутаётганга ўхшайди. Иш тугаб, ҳамма нарса охирига етадиган кунни кутаётганга ўхшайди. Акс ҳолда, ҳамма нарса аниқ бўлган бўлса ҳам, нима учун Исломга кирмай турибдилар? Уларнинг йўлини нима тўсяпти? Улар билиб қўйсинларки,\n«Ва барча ишлар Аллоҳгагина қайтарилур».\nКейин Аллоҳ таоло Набий алайҳиссаломга хитоб қилиб, бор ҳақиқатни кўра-била туриб ҳам Исломга кирмаётган Бану Исроил қавмидан уларга очиқ-ойдин ҳужжат ва далиллар келганини сўрашни буюради\n16:20 / 16.02.2018 1549\n12:25 / 18.02.2018 1687\n1635 15:05 / 21.02.2018\n1480 16:30 / 12.12.2017\n1771 20:05 / 26.12.2017\nЭй иймон келтирганлар Сабр ва намоз ила ёрдам сўранглар. Албатта, Аллоҳ сабрлилар биландир. Бақара 153. Ислом умматига Аллоҳ таоло улкан масъулиятни бутун дунёни давоми...\n2898 08:45 / 20.12.2017


Қочқинлари Ўзбекистонга ноқонуний равишда бериб юборилган\n15 май 2021, Тошкент вақти: 06:46\nБирлашган миллатлар ташкилотининг Инсон ҳуқуқлари бўйича қўмитаси Қирғизистон ҳукуматини расман тан олинган андижонлик қочқинларни Ўзбекистонга бериб юборгани учун танқид қилди. Бирлашган миллатлар ташкилоти Инсон ҳуқуқлари бўйича қўмитанинг 93 сессиясида масаласи тилга олинган ўзбекистонлик тўрт қочқин Жаҳонгир Мақсудов, Одил Раҳимов, Ёқуб Тошбоев ва Расулжон Пирматовлар, қўмита текширувлари натижасига кўра, Ўзбекистонга ноқонуний равишда бериб юборилган.\nҚўмита куни кеча расмий сайтида эълон қилган баёнотида бунга асос қилиб халқаро ҳуқуқий меёрлар билан тасдиқланган қатор жиҳатларни келтирган. Биринчидан, Ўзбекистонга бериб юборилаётган чоғда бу шахсларнинг расман қочқин, деб тан олингани, иккинчидан, Ўзбекистоннинг қийноқлар қўлланиладиган мамлакат, дея тан олингани ва экстрадиция амалга оширилаётган чоғда бу мамлакатда ўлим жазосининг амалда мавжуд бўлгани. Яна бир тарафдан, бу қочқинлар жиноятчи, деб Ўзбекистон бош прокуратураси юборган айблов далилларини тўғри, дея тан олган Қирғизистон бош прокуратураси бундай қарорини асословчи ҳужжатларни тақдим этмагани ва бу борада сўровларга ҳуқуқий нормалар доирасида жавоб бермаганидир.\nАна шу жиҳатларни санаб ўтган БМТ нинг Инсон ҳуқуқлари бўйича қўмитаси Қирғизистон ҳукуматининг бу ҳатти-ҳаракатларини танқид қилар экан, қийноқлар қўлланиладиган мамлакатга бериб юборилган андижонлик 4 қочқиннинг кейинги тақдиридан хавотир билдирган.\nЭслатамиз, Қирғизистон ҳукумати 2006 йилнинг 9 августида Ўш вилояти вақтинчалик тергов изолятори биносини ўраб олган ҳуқуқ ҳимоячилари ва халқаро ташкилот вакиллари кўзини шамғалат қилиб, бу қочқинларни яширин тарзда Ўзбекистонга бериб юборган ва катта норозиликларга сабаб бўлган эди.\nЎшдаги “Қонун ва тартиб” ҳуқуқни ҳимоя қилиш ташкилоти раҳбари Иззатулла Раҳматуллаев бу қочқинлар вазиятини бошдан охирига қадар кузатган.\n“Нодавлат ташкилотлар ва журналистлар билан бирга вақтинча сақлаш изоляторини (Сизо) пикет қилдик. Улар эса бизни чалғитиб Ўзбекистонга бериб юборишган. Бизни бир ҳамкоримиз “Дўстлик” чегара постидан ўша қочқинлар билан бирга ян а16 кишини Ўзбекистонга бериб юборилганига гувоҳ бўлган. Аммо шу кунгача шу йигитларнинг кейинги тақдири ҳақида аниқ маълумот ола олмадик”.\nИззатулла Раҳматуллаевнинг бу қочқинларнинг кейинги тақдирини суриштириб, уларнинг ҳуқуқини ҳимоя қилиб Қирғизистон ҳуқуқ-тартибот идораларига киритган сўровномаларига ҳам аниқ жавоб берилмади.\nФақатгина Ўшдаги “Одиллик” номли ҳуқуқни ҳимоя қилувчи ташкилот вакиллари¸ бу қочқинларнинг яқинларидан айрим хабарларни олишга муваффақ бўлган. Ташкилот раҳбари Солижон Майитов шуларни сўзлаб берди:\n“Ота-онасидан маълумот олганмиз. Ярим йилгача қаерда туришганини айтишмаган. Суд бўлгандан кейингина айтилган. Менимча кейин уларни Ангренда учраштирган. Уларни ҳаммаси 10 йилдан ошиқ муддатга қамалган. Энг ками 13 йил”.\n“Одиллик” ташкилоти ҳам¸ ҳар икки томон ҳам Ўзбекистон ва Қирғизистон ҳуқуқ-тартибот идораларига жўнатган расмий сўровномаларига аниқ жавоб ололмаган. Биргина Қирғизистон бош прокуратурасидан бир сафар жавоб келган.\n“Қирғизистон бош прокуратураси бизга “халқаро ҳуқуқ норма қоидалари бўйича экстрадиция қилдик” деган гапдан бошқа нарса ëзмади”¸ дейди Ўшдаги “Одиллик” инсон ҳуқуқлари ҳимоя қилиш ташкилоти раҳбари Солижон Майитов.\nШу тариқа, қарийб 2 йил муқаддам Ўзбекистонга бериб юборилган 4 андижонлик қочқин ҳануз уларнинг вазиятини кузатган халқаро ташкилотлар диққат марказида қолмоқда. Эслатамиз, Ўзбекистон бош прокуратураси бу қочқинларни бир қатор жиноятларда, хусусан, Андижон воқеалари чоғида Андижон шаҳар прокурорини ўлдирганликда айблаган эди. Бирлашган миллатлар ташкилотининг инсон ҳуқуқлари бўйича қўмитаси мурожаатига жавоб қайтарган Қирғизистон бош прокуратураси эса ана шу айбловларни асосли, деб топди.\nИзатулла Раҳматуллаев буни эслар экан, вазиятни шундай изоҳлади:\n“Агар бирорта қочқин ўз юртидан жиноий жавобгарликдан қочиб келган бўлса¸ Қирғизистон ҳукуматини унга қочқинлик мақоми бермасликка ҳаққи бор. Бироқ халқаро норма бўйича берилиши керак. Қирғизистонни ички қонунчилиги халқаро нормаларга зид. Улар икки давлат ўртасидаги мулоқтга биноан бериб юборилган деб ўйлайман”.\nИкки давлат ўртасидаги ўзаро келишувлар ва МДҲ давлатлари ўртасида имзоланган “Минск” конвенциясига рўкач қилиб, Қирғизистон ҳукумати жуда кўплаб бегуноҳ қочқинларни Ўзбекистон қамоқхоналарига ноҳақ банди қилди, дейди бошқа бир ўшлик адвокат Саидкамол Аҳмедов.\n“Экстрадицияни булар “Минск” конвенциясига асосланиб қилишмоқда. У ерда экстрадиция бўлими бор. У ерда “Қочқин мақомига эга бўлган шахс ëки қочқинлик мақоми излаëтган шахс” деган нарсани ўзи йўқ. Демак¸ уларни беришни умуман кераги йўқ”.\nХалқаро ҳуқуқ нормаларини босиб ўтиб, ҳукуматларнинг шу тариқа икки томонлама манфаати устига қурилган муносабатлари қурбонига айланган ўзбекистонлик фуқароларнинг ўзбек махсус хизматлари қўлига ўтганидан кейинги тақдири эса деярли номаълум қолади. Иззатулла Раҳматуллаев мамлакатдаги таъқидан қочиб келган кўплаб ўзбекистонликларнинг ҳуқуқини ҳимоя қилган.


Раъно Ярашева ҳамкасбларидан бири уни “ўлди”га чиқаргани ҳақида сўзлаб берди - Darakchi\nРаъно Ярашева ҳамкасбларидан бири уни “ўлди”га чиқаргани ҳақида сўзлаб берди\nШОУ-БИЗНЕС 29.03.2017, 10:20\nТеглар: Хонанда, Ўзбекистон, Актриса\nЎзбекистонда хизмат кўрсатган артист Раъно Ярашева ва унинг қизи, хонанда ҳамда актриса Мадина Мумтоз журналист Жасур Ҳамроев билан Facebook live орқали мулоқот қилди.\nМулоқот жараёнида Раъно Ярашева душманлари ҳақида гапирар экан, ҳамкасбларидан бири уни “ўлди”га чиқаргани ҳақида сўзлаб берди.\n“1998 йил. Мен ўша йили ‘Нодирабегим’ видеофильмда Нодирабегим ролини ижро этганман. Ўша ролни яна бир инсон ўйнамоқчи бўлган экан. Мени бундан хабарим йўқ эди. У актриса бизнинг театримиздан эмас, умуман санъат соҳасидан. Ўшанда Мадина 8 ёшда эди. Уйга қўнғироқ бўлган. Гўшакни Мадина кўтарган. Аввалига ундан ҳол-аҳвол сўрашган, кейин ‘Ойинг йўлда авария бўлиб, ўлди’, дейишган”—дейди Раъно Ярашева.\n“Эшитганларимдан шок ҳолатига тушдим. Лекин ўзимни йўқотмай, холамга телефон қилдим. Холам етиб келгунича, роса йиғлаганман”,—деб онасининг сўзлари давом эттиради Мадина.\n“Кечки пайт уйимга етиб келсам, қўни-қўшнилар йиғилган, сингилларим келган. Самарқандга ҳам мени ўлганим ҳақида хабар беришган. Қўшниларим ‘Ўзингизга ҳеч нарса қилмадими, машинангизга ҳеч нарса қилмадими?’, деб сўрашган. Мен улар нима ҳақида гапираётганини англолмай, уйга югуриб чиқсам, Мадина мени кўриб, янаям қаттиқроқ бақириб йиғлаган”,—деб хотирлайди Раъно Ярашева.


23:13 / 01.06.2017\nАҚШ президенти Дональд Трамп сайловолди кампанияси давомида АҚШни Транс-Тинч океани шериклиги келишувидан олиб чиқишга ваъда берганди ва у бу ваъдасини бажарди. Энди Трамп АҚШни иқлим бўйича Париж келишувидан олиб чиқишни режалаштирмоқда. Трампнинг бу қарори жаҳон иқтисодиётига қандай таъсир қилиши мумкин?\nЖаҳон етакчилари АҚШ 2015 йилги Париж келишувидан чиқадиган бўлса ҳам келишувни қўллаб-қувватлашга тайёрланмоқдалар.\nБрюсселдан тортиб Пекингача, барча жаҳон етакчилари АҚШсиз ҳам олға боришга тайёрликларини айтишмоқда, баъзи давлатлар эса келишув бандларини амалга оширишни тезлаштириш ҳақида гапирмоқдалар.\nҲужжат лойиҳасига кўра, 2 июнда Брюсселдаги саммитда Европа Иттифоқи ва Хитой қазиб олинувчи ёнилғидан энергиянинг тикланувчи манбаларига ўтиш бўйича саъй-ҳаракатларни фаоллаштиришга чорловчи баёнотни имзоламоқчи.\nЛойиҳада Европа Иттифоқи ва Хитой Париж келишувининг самарали амалга оширилиши тарафдори эканликларини таъкидлашлари ва барча томонларни уни қўллаб-қувватлашга чорлашлари айтилган.\nБундай бирдамлик келишувдан АҚШ чиқадиган бўлса, келишув барбод бўлишига йўл қўймаслик борасидаги қатъиятликни намойиш қилади.\nГап яна шундаки, 190 дан кўпроқ давлат томондан қўллаб-қувватланган келишув жуда қайишқоқ бўлиб, атроф-муҳитга зарарли чиқиндиларни чиқариш бўйича аниқ чоралар кўришга мажбур қилмайди, балки ҳукуматларга карбонат ангидрид ва бошқа иссиқхона газларининг чиқарилишини чеклаш бўйича режаларни тайёрлашни таклиф қилади.\nҚайд қилиш жоизки, АҚШнинг келишувдан чиқиши АҚШ ҳамкорларининг унга нисбатан салбий муносабатини чуқурлаштириши мумкин.\nАҚШ давлат департаментининг собиқ ҳуқуқшуноси, Париж келишуви бўйича етакчи америкалик музокарачилардан бири Сьюзан Бинязнинг айтишича, "бу ҳолат АҚШ нуқтаи назарини эътиборга олиш учун кўп иш қилган бу давлатларни ранжитиши мумкин".\nИталияда ўтган "катта еттилик" саммитида жаҳон етакчилари Трампни келишувдан чиқиш ниятидан қайтаришга уриниб кўришди.\nТрамп эса 31 майда твиттерда Париж келишуви бўйича қарорни бир неча кун ичида қабул қилишини маълум қилган.\nЭнг йирик ривожланаётган давлатлар АҚШ келишувдан чиқиши билан таҳдид қилаётганига қарамасдан, келишувни қўллаб-қувватламоқдалар. Жумладан, келишувни атроф-муҳитга иссиқҳона газларини чиқариш бўйича етакчи бўлиб қолаётган Хитой ҳам фаол қўллаб-қувватлаб келмоқда. Хитой шаҳарларида ҳавонинг ифлосланиши борган сари сиёсий муаммога айланиб бормоқда ва унга қарши курашиш учун Хитой ҳукумати қуёш ва шамол энергетикасини қўллашга ўтмоқда.\nКелишувга кўра, Пекин иссиқҳона газларини атроф-муҳитга чиқариш ҳажмини 2030 йилдан камайтира бошлаши керак. Хитой зарарли чиқиндиларни чиқаришни 2005 йилги даражага нисбатан 65 фоизга камайтиришга ваъда берган.\nҲиндистон ҳам АҚШнинг келишувдан чиқмоқчи эканлигига қарамасдан, келишув шартларини бажариш ниятида. Ҳиндистонлик юқори лавозимли амалдор бу борада "Ҳиндистон бирор-бир давлат қароридан мустақил", деб айтган.\nҲиндистон иссиқхона газларини чиқариш бўйича ўз зиммасига ҳеч қандай мажбурият олмаган бўлса-да, бироқ тикланувчи энергия манбаларидан фойдаланиш ҳажмини оширишга ва 2030 йилгача чиқиндиларни чиқаришни 2005 йилга нисбатан 35 фоизга камайтиришга ваъда берган.\nРивожланган давлатларда бу борада режалар улкан. Мисол учун, дунёда чиқиндилар чиқариш бўйича 2-ўринда турувчи АҚШ 2025 йилгача уларнинг ҳажмини 2005 йилга нисбатан 25 фоизга камайтиришни режалаштираётганди.\nАҚШнинг келишувдан чиқишидан энг катта зиён келишувнинг тоза энергияга ўтилиши билан бой давлатлар томондан ночор давлатларга ёрдам ажратилиши кўзда тутилган бандларига етказилади.\nБундан ташқари, жаҳон етакчилари АҚШнинг чиқиндиларни чиқаришни камайтириш бўйича федерал ва маҳаллий дастурларига таянган ҳолда АҚШ келишувда иштирок этмасдан ҳам аввал ўз олдига қўйган мақсадларига эриша олишига умид билдиришди. Европа комиссияси вице-президенти Марос Шефчовичнинг айтишича, "АҚШда охир-оқибат барчаси иқтисодиётга боғлиқ бўлади ва агар АҚШ келишувдан чиқишни истаса ҳам, бу бутун инсоният интилаётган йўналишни ўзгартира олади, деб ўйламайман".\nАҚШ иқлим бўйича Париж келишуви


Бош сахифа > Янгиликлар > FЎЗА ПАРВАРИШИ: АГРОТЕХНИК ТАДБИРЛАР ҚАНДАЙ КЕЧМОҚДА?\nFЎЗА ПАРВАРИШИ: АГРОТЕХНИК ТАДБИРЛАР ҚАНДАЙ КЕЧМОҚДА?\nБугунги кунда вилоятимизда парваришланаётган жами 32 минг 588 гектар ғўза майдонларининг 13 фоизи шоналаш, 51,5 фоизи гуллаш, қолгани 1-2 кўсак фазаларида ривожланмоқда. Айни пайтда ғўза парваришида тўлиқ дала режимига ўтилган. Яъни, мавжуд культиваторлардан унумли ва самарали фойдаланиш мақсадида жойларда 48 та механизаторлар уйлари ҳамда вилоят бўйича 51 та культивация отрядлари ташкил этилган ва ҳар бир босқичдаги ишлар тизимли йўлга қўйилган.\nОб-ҳаво ҳароратини ҳисобга олиб, агротехник тадбирларни амалга оширишга қулайлигидан унумли фойдаланиш мақсадида культиваторларни эрта тонгдан бошлаб кечгача далада тўлиқ ишлашини ташкил қилиш маъсул ходимлар томонидан тўлиқ назоратга олинган.\nFўза қатор ораларига ишлов бериш ишларига 782 та культиватор жалб этилган бўлиб, бир кунда 4072 гектар культивация ишлари ўтказилаётир. Ўртача иш унуми ҳар бир культиваторга 5,2 гектардан тўғри келмоқда.\nFўза майдонларида қўл кучи билан бажариладиган агротехника тадбирларини амалга ошириш учун меҳнат шартномаси асосида ҳар 50 сотих пахта майдонига бир нафардан мавсумий ишчи билан шартнома асосида ишга жалб этилган.\nВилоятда экилган ғўза майдонларида суспензия сепиш ва кимёвий воситалар билан ишлов бериш тадбирларини ўтказиш учун туманларда 34 та ишчи отряд ташкил этилган бўлиб, уларга жами 140 та ОВХ пуркагичлари, 34 та эритма ташиш сиғимлари бириктирилган. Ушбу отрядларнинг ўз вақтида тўлиқ ва унумли ишлашини таъминлаш мақсадида “Навоий агрокимёҳимоя” ҳудудий акциядорлик жамияти ва бошқа ташкилотлардан жами 232 нафар малакали мутахассислар жалб қилинган. Fўза ниҳолларини минерал ўғитлар билан биринчи ва иккинчи озиқлантириш 100 фоиз, кейингиси эса 97,3 фоиз, яъни 31719 гектар майдонда амалга оширилди.\nFўза зараркунандаларига қарши биологик усулда ишлов бериш учун вилоятдаги мавжуд 12 та биолаборатория тўлиқ қувватда ишлатилмоқда.\nВилоятнинг барча ҳудудларида ҳаво ҳарорати кескин кўтарилиб, ғўза суғорилишини фақат шарбат усули билан олиб бориш, тунги суғоришга асосий эътиборни қаратишни тақозо этаётир. Пахта экилган барча майдонларга сув кирадиган жойларда 5400 дан ортиқ шарбат ҳандаклари маҳаллий ўғит билан тўлдирилган ва шарбат оқизилмоқда.\nFўзани суғориш ишларига жалб этилган 3 минг 325 нафар сувчи икки гуруҳ — кундуз кунлари сувни тарайдиган ва тунда ғўзани қониқтириб суғорадиган ҳамда суғоришни назорат қиладиган гуруҳларга бўлиниб фаолият олиб бормоқда. Далаларда 1450 дан ортиқ сувчилар уйлари қурилган бўлиб, уларда иссиқ овқат, ишлаш ва дам олиш учун барча шароитлар яратилган. Шунингдек, улар офтобдан сақланадиган кийим-бош, тунги суғоришни назорат қилиш учун фонар ва бошқа суғориш анжомлари билан таъминланган.\nFўзани суғоришида иштирок этаётган сувчи-миробларнинг ойлик иш ҳақларини ўз вақтида берилиши учун вилоят “Агорбанк” ва унинг туман филиалларидан 120 нафар ходимлар бириктирилган бўлиб, маошлар ўз вақтида тўлаб берилмоқда.\nБир сўз билан айтганда, айни кунларда вилоятимизнинг миришкор деҳқонлари қишлоқ хўжалигида олиб борилаётган бошқа долзарб вазифалар билан бир қаторда, ғўза парвариши бўйича ҳам барча агротехник тадбирларни изчиллик билан амалга оширмоқдалар. Зеро, бугунги босқичма-босқич олиб борилаётган меҳнат эртанги мўл ҳосилнинг гаровидир.\nНавоий вилояти ҳокимлиги котибият мудири.


Лавров Ҳитлерда ҳам “яҳудий қони бўлгани”ни иддао қилди. Исроил ундан узр сўрашни талаб этди\n14:15 / 02.05.2022\nРоссия ТИВ раҳбарининг фикрича, “энг ашаддий антисемитлар яҳудийларнинг ўзларидан чиққан”. Исроил ташқи ишлар вазири буни “кечириб бўлмайдиган, кишини ғазаблантирадиган, ўта қўпол тарихий хато” деб атади.\nФото: Yuri Kochetkov / Pool via REUTERS\nРоссия Украинага босқин бошлаганидан буён Киевда ҳокимият нацистлар қўлида эканини айтиб келади. Украина томони ва босқинни қоралаётган инсонлар Украина президенти Володимир Зеленский яҳудий миллатига мансублиги, шу сабаб мамлакат раҳбариятини нацизмда айблаш мантиқсизлигини айтиб келади. Россия ташқи ишлар вазири Сергей Лавров Италиянинг Mediaset телеканалига берган интервюсида шу ҳақдаги саволга жавоб берди.\n“У (Зеленский) шундай аргументни айтяпти: агар у яҳудий бўлса, уларда қанақа нацификация бўлиши мумкин. Адашаётган бўлишим мумкин, лекин Ҳитлерда ҳам яҳудий қони бўлган. Бу мутлақо ҳеч нарсани англатмайди. Доно яҳудий халқи айтадики, энг ашаддий антисемитлар, одатда, яҳудийлардир. Бизда эса “ҳар оиланинг ўз аҳмоқ аъзоси бор” дейишади”, – дея Лавровнинг сўзларини келтирди РФ ТИВ матбуот хизмати.\nИсроил ташқи ишлар вазири Яир Лапид россиялик ҳамкасбининг иддаосини “ўта қўпол тарихий хато” деб атади.\n“Ташқи ишлар вазири Лавровнинг таъкиди кечириб бўлмайдиган ва кишини ғазаблантирадиган бўлишдан ташқари, ўта қўпол тарихий хатодир. Яҳудийлар Ҳолокостда ўзларини ўзлари ўлдиришмаган. Ирқчиликнинг энг қуйи даражаси – яҳудийларнинг ўзини антисемитизмда айблашдир”, – дея ёзди Лапид Twitter саҳифасида.\nИсроил, унинг сўзларига кўра, Лавровдан бу борада узр сўрашини кутади. Исроилдаги рус элчиси Ташқи ишлар вазирлигига чақирилган.\nРоссиялик вазирнинг сўзларини Исроилда ТИВ раҳбаридан ташқари бошқа қатор сиёсатчилар ва жамоат ташкилотлари раҳбарлари қоралаб чиқди.


Тери ёғланишига қарши 9 чора\nКунлар исиши билан кўпчиликни юз териси ялтираши ташвишга солади. Бунинг уй шароитидаги ечимлари билан таништирамиз.\nХолдан халос бўлмоқчимисиз ?\nХоллар бола туғилганидан то саккиз ёшга тўлгунига қадар пайдо бўлади ва одатда, шаклини ўзгартирмайди. Янги холлар балоғат ёшида, ҳомиладорлик ва кексаликда пайдо бўлади.\nКунлар совияпти-я юз парваришини унутмадингизми\nЮз териси совуқ кунлар бошланиши билан парваришга эҳтиёж сезади. Совуқ шамол, қуруқ об- ҳаво, уй ва ишхонадаги иситиш воситалари, ҳарорат ўзгариши юз териси саломатлигига сезиларли таъсир қилади. Шунинг учун...\nНамлантирувчи, озиқлантирувчи, ёшартирувчи ПАТЧ ниқоблари!\nКўз атрофи териси майин ва юпқа бўлиб, алоҳида парваришни талаб этади. Ушбу соҳага суртилувчи кремдан ташқари ҳафтада бир-икки марта махсус усуллардан фойдаланиш керак. Патч ниқоблари ана шундай пайтда ёрдамга...\nБўйин терисини парваришлаймиз\nЎта майин ва юпқа тузилган бўйин терисидаги ажинларнинг сабабчиси ўзимиз! Қаддимизни тик тутиб юрмаслигимиз, кам суюқлик ичишимиз ва яна бошқа қатор омиллар борки, ушбу соҳа терисини эрта қаритади. Хўш, бу...\nКуйгандан кейинги доғлар ....\nОрамизда бир марта бўлса ҳам куйишдан азият чекмаган аёл топилмаса керак. Айниқса, ошхонада куймаланадиган опа-сингилларимизнинг тез-тез дуч келадиган нохушлиги бу.\nCоч бўёғи терингизга ёқмаса ....\nКимлардадир аллергиянинг белгилари дарҳол намоён бўлса, бошқаларда бир сутка давомида сезилади. Қолеверса, улар ҳар кимда турлича кечади. Бироқ ўтиб кетади қабилида иш кўриш ярамайди. Чунки аллергия ўтиб кетмайди!...\nБир-биридан ўтаман деган косметика воситаларининг ишлаб чиқарувчилари ваъдани катта беришса- да, доимий натижани таъминлай олишга қодир эмаслар. Негаки, гўзаллик муолажаси ичкаридан, яъни организмнинг муҳим...\n50 + Юз териси эластиклигини тиклаймиз\nБиз, аёллар неча ёшга кирсак ҳам, ҳамиша гўзал ва латофатли бўлишни истаймиз. Шундай экан ёшга доир ўзгаришларни фош этувчи асосий белги - юз терисининг осилиб қолишидан ҳафа бўлишимиз табиий.\nРастушевка -қошни тўкади?!\nКиприкларингиз сийраклашса, буни дарров пайқайсиз. Аммо қошлар ҳақида бундай дейиш қийин. Ҳатто, ташқи кўринишига ўта эътиборли аёл ҳам камдан-кам ҳолларда қош тўкилишига эътибор беради.\nТерини қаритадиган 7 одатимиз\nҚариш - табиий жараён. Аммо баъзан ўттизга эндигина чиққан аёлнинг қирқдан ўтганлардан ҳам каттароқ кўринишини тушунмайсиз. Бу терини қуритадиган зарарли одатлар оқибатидир.\nКуйган сочларни парваришлаймиз!\nЭҳ, биз - аёллар, гўзаллик учун нималарни қурбон қилмаймиз-а?! Баъзан гўзаллик учун гўзалликни қурбон қилиб юборганимизни кеч англаймиз.\nБўлди бас, энди терламаймиз!\nИссиқ кунлар келиши билан ноқулай вазиятга тушиб қолмаслик учун терлашдан ҳимояловчи воситалар ёрдамига мурожаат қилишни бошлаймиз. Хўш, биз қўллайдиган усуллардан қай бири самарали? Умуман, муаммодан қутулишнинг...\nПардоз воситалари аллергияга сабабми?\nАгар пардозни якунлагач қичишиш, ачишиш, қизариш, кўз остида кўкимтир доғларни сезсангиз, шиш ва қопчалар пайдо бўлса, кўз ўз-ўзидан ёшланиб, ҳуснбузар ёки тошма тоша бошласа, лабингиз қуруқлашиб кетса билингки,...\nСунъий киприклардан кейинги муаммоларни олдини оламиз\nТабиатан узун ва қалин киприклар аёл гўзаллигига кўрк бағишлайди. Ҳозирги кунда бу масалани сунъий киприклар бемалол хал қила олади. Масаланинг иккинчи тарафи ҳам бор! Сунъий киприклар олиб ташлагандан сўнг...\nАсахи ёҳуд шафақ массажи\nЯпон хонимларининг юзларида ажин деярли йўқлигидан ва силлиқлигидан ҳайратга тушамиз. Уларнинг гўзаллик сирларидан бири, бу юзни асахи услубида уқалашдир. Асахи сўзи «чиқаётган қуёш» маъносини англатади....\nОзмоқчиман ҳаммомга борайми, сузишгами?\nКўпчилик юқори ҳароратда тери остидаги ёғларни эритиш мумкин, деб ўйлайди. Ҳатто, ҳаммомга киришдан аввал ва чиққандан кейин тарозига туриб, бир неча килограммдан халос бўлганини таъкидлайдиганлар ҳам топилади....\nАжинларми? Чораси – уқалаш!\nҲap бир аёлни ташвишга соладиган бу муаммога қарши ўзимиз билган қораларни қўллаймиз. Кимдир кремларни самарали деб ҳисобласа, бошқалар лазер нурларини афзал кўришади.\nБотокс уколлари ва қимматбаҳо муолажаларсиз юз таранглигини сақлашнинг жуда қулай ва осон усули билан бўлишмоқчимиз.\nN 1 - 20 дан 53\nБош | Олдинги. | 1 2 3 | Кейинги. | Охири | Хаммаси


Андижонда "Узум бозори" кўчирилмоқда\nАндижондаги "Узум бозори" кейинги ойларда Ўзбекистонда бузилган биринчи бозор эмас.\nАндижоннинг “Узум бозори”даги 500га яқин кийим-кечак ва электрон буюмлар дўконлари шаҳардаги “Наврўз” хусусий савдо мажмуасига кўчирилмоқда.\nШаҳар марказини қайта қуриш режаси доирасида бузилиши кутилаётган “Узум бозори”нинг ўрнида парк қуриш мўлжалланаётгани айтилмоқда.\nАндижон шаҳри марказида жойлашган ва асосан, кийим-кечак ҳамда электрон буюмлар сотиладиган 500га яқин дўкони бўлган “Узум бозори” феврал ойининг охирларида ёпилган эди.\nОзодликка сўзлаган андижонликларга кўра, шу кунларда бу ердаги дўконлар шаҳар марказидаги “Наврўз” хусусий савдо мажмуасида иш бошламоқда.\nАндижон вилоят ва шаҳар ҳокимлигидан бу ҳақда маълумот олишга қилган уринишларимиз самара бермади.\nДўконлари ҳувиллаб ётган “Узум бозор” мутасаддиларини топишнинг ҳам имкони бўлмади.\nБироқ, 2004 йилга қадар “Узум бозори”да савдо растаси бўлган ва Озодлик билан микрофонсиз гаплашишга розилик берган андижонлик савдогарга кўра, бу бозорнинг кўчирилиши ҳақидаги гап ўтган йилидан буён бор эди.\n- Шаҳар марказида яхшигина савдоси юриб тургани учун дўкондорларнинг кўпчилиги бундан норози эди. Лекин ҳозир савдогарга биров қулоқ соладиган замонми? Ҳаммасига кўчасан, дейишди ва кўчишди. Озгинаси ўша “Наврўз”дан жой беришди. Қолганига кутиб туринглар, дейишди,- дейди андижонлик тадбиркор.\nСуҳбатдошимиз расмийлар томонидан дўкондорларга товон пули бериш ёҳуд бир вақтлар сотиб олган эски дўконига сарфлаган маблағни қайтариш ҳақида ҳеч гап эшитмаганини қўшимча қилди.\nАйни пайтда унга кўра, тадбиркорлар “Наврўз” хусусий савдо мажмуасидаги дўконларни сотиб олмоқдалар. Бунинг устига у ердаги дўконлар озгина таъмир-талаб ҳам.\nКуни кеча “Наврўз” мажмуасида бозор-ўчар қилиб қайтган андижонлик Саодат Отахонованинг айтишича, эски бозордаги дўкондорларнинг айримлари янги жойдан олган дўконларида иш бошлаш ҳаракатига тушган.\n- Бордик. Узум бозоридан кўра каттароқ экан, лекин ҳали дўкончилар жойлашиб улгурмабди ҳали. Савдогарларни кўпчилиги билан гаплашдик. Ҳаммасида бир хил гап: “Энди нима қиламиз? Қаерда бўлса ҳам тирикчилигимиз ўтса бўлди. Чиқим бўлаяпти, барибир иложимиз йўқ, тирикчилик керакку” деган. Аммо таъмирлаш керак экан. Ўзларига хона-хона беришадию. Хоналар борда. Шу хоналарни ўзларига қулай қилиб таъмирлаб олиши керак,- дейди андижонлик суҳбатдошимиз.\nАммо, Саодат Отахонова эски “Узум бозори”дан кўра янги “Наврўз” савдо мажмуаси унга маъқул эканини ҳам айтди. Чунки, янги савдо мажмуаси нисбатан замонавийроқ ва ёғин-сочинда харидорлар учун қулайроқ.\n- Нимага десангиз, “Узум бозори”га кирганингиздан кейин қандайдир бир ëмғир-сомғирда ноқулай бўларди. Бу ëқни тепаси бекик экан. Катта, кенг иморат экан. Агар порядка қилса, сифатли қилиб молларини ёйиб қўса, бемалол айланадиган чиройли жой чиқади бу ëқда. Харидорларга қийинмас. Аммо, бозор кўчирилгани дўкондорлар учун муаммо бўлиши мумкин,- дейди Саодат Отахонова.\n“Узум бозори”даги бир неча савдогарларни яхши танийдиган андижонлик кекса бир суҳбатдошимиз “Узум бозори”нинг кўчирилгани у ердаги савдогарлар учун катта муаммо бўлганини айтади. Маълум сабабларга кўра, бу суҳбатдошимизнинг ҳам шахсини ошкор қилмаймиз.\nУнга кўра, 2004 йилда “Узум бозори” кийим кечак ва маиший техника бозорига айлантирилганда ўзи билган савдогарлар бу ердаги ҳар бир дўконни 10 миллиондан 20 миллион сўмгача бўлган нархда сотиб олган.\nҲозир уларнинг ҳеч бири “Нарўз” савдо мажмуасидан жой ололгани йўқ. Бу ердан 50-60га яқин савдогаргина жой олган. Қолгани эса ҳам пули ҳам жойига куйиб қолишдан чўчиб турибди, дейди суҳбатдош.\n- Ким рози бўлади бунақа ишга? Пулга сотиб олган нарсасини пачоқлатиб юборишга ким рози бўлади? Улар пулга сотиб олган. Бу пулни ҳеч қанақаси қайтиб бермайди. Ҳали дўкон ҳам бўладиган гапми-йўқми, номаълум. Союз даврида бўларди - уйи йўлга тушган бўлиб снос бўлса, одамлар хурсанд бўларди “бизга мана шунча пул беради, янги уй қуриб оламиз” деб. Ҳозир бунақа нарса йўқ. У ўрис кетиб қолган поезди билан,- дея бир неча миллионлик дўконидан айрилган савдогар ошна-оғайниларига ачинади суҳбатдошимиз.\nУнга кўра, дўкондорларнинг ўзи норозилигидан ошкора гап очаётгани йўқ, боиси ҳали тайин савдо жойини ололмаганлари талайгина.\nБиз билан суҳбатда бўлган андижонликларнинг сўзларига кўра, бошқа жойга кўчирилган тақдирда ҳам энди аввалги “Узум бозори”даги 500 дўкон бир жойга тўпланиши амри маҳол.\nУлар шаҳарнинг турли ҳудудларига тарқатиб юборилади.\nШу ўринда эслатиш керак, “Узум бозори” шу билан иккинчи бор бузилмоқда.\n2004 йилнинг май ойида “Узум бозори” бузилган ва ундаги мева-чева, атторлик буюмлари сотадиган 1050 нафар якка тадбиркор савдо жойидан айрилган эди.\nЎша вақтда норози савдогарлар вилоят ҳокимлиги биноси олдида норозилик акциясини ўтказган ва бу ҳақда Озодлик мухбири хабар қилган эди.\nБуни яхши хотирлаган ва ўша кезда мева-чева сотадиган растасидан айрилган андижонлик тадбиркор: “Ҳозир Андижонда биров амалдорга бориб манави ишиз бўмапти, деб ўлсаям айтмайди.\nЖонидан тўйибдими бунақа гап қилиб? Наоборот, ҳеч нарсасиз кўчага қувмай, палон жойдан жой бермиз, деганига қуллуқ қилиб ўтиришибди. Беспределу ҳозир ука” деди.\n2004 йилда “Узум бозори”га қўшилиб бузилиб кетган “Оталар чойхонаси”ни ёдга олган андижонлик кекса суҳбатдошимиз “Узум бозори”нинг ҳозир бузилгани қанчалик нотўғри бўлган бўлса, 2004 йилда унинг қурилгани ҳам шунчалик нотўғри қарор бўлган, деб ҳисоблашини айтди.\n- Бу бозорни ўрнида рус император давридан бошлаб ишлаб келган “Оталар чойхонаси”деган самовар бўлган. Шунинг бузилишида ҳам анча тўполон бўлган. “Нима учун тарихий нарсани бузади давлат” деб. Ўшанда биз айтганмиз “Барибир буни бузган билан яна битта раҳбар келса, янгисиниям бузинглар, бошқа қиламиз деб қилади” деб.\nМен у самоварда жуда кўп ўтирган одамман. Биров билан келишадиган бўлсак, “самоварнинг шу хонасидаман, келаверасан” деб кўчага қараб ош еб ўтирардик. Ўзи шу бозорнинг тушиши нотўғри бўлган. Ўзи самовар туриши керак эди.\nЭнди бу бозорни қуриб қўйишган Жуда катта пул кетган бунгаям. Энди бўлса шунча ҳаражатга тушган нарсаси яна бузишяпти. Буни қуришга кетган ҳаражат, кейин уни сотволаман, деб дўкондорлар қилган ҳаражат, буни яна бузиб, ўрнига парк қилишга кетадиган ҳаражат - жуда ачинасанда одам.\nНима қилишмоқчи бўлар, кимга фойдаси бор буни тушунумайсан, дейди Озодлик билан суҳбатда андижонлик кекса суҳбатдошимиз.\nОзодлик билан суҳбатлашган андижонликлар шаҳар ҳокимияти бу бозорни нега бузаётгани аниқ сабабини билмаслигини айтишди.\n“Uznews.net” нашри хабарига кўра эса, ҳозир ҳувиллаб ётган “Узум бозори” дарвозасига шаҳар ҳокимияти қарори осиғлиқ ва унда шаҳарни ободонлаштириш ва шаҳар марказини қайта қуриш режаси доирасида бу бозор ўрнида парк бунёд қилиниши ҳақида айтилган.